Τροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τις ελάχιστες απαιτήσεις ασφαλείας για τις σήραγγες του Διευρωπαϊκού Οδικού Δικτύου (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

1. Ιστορικό

Σύμφωνα με το άρθρο 71 της Συνθήκης, η Επιτροπή υπέβαλε στις 30 Δεκεμβρίου 2002 πρόταση οδηγίας του Ευρωπαϊκού Κοινοβουλίου και του Συμβουλίου σχετικά με τις ελάχιστες απαιτήσεις ασφαλείας για τις σήραγγες του Διευρωπαϊκού Οδικού Δικτύου προκειμένου να εγκριθεί με τη διαδικασία συναπόφασης που προβλέπεται στη Συνθήκη ίδρυσης της Ευρωπαϊκής Κοινότητας (COM (2002) 769 τελικό - 2002/0309 (COD)).

Στις 18 Ιουνίου 2003, η Ευρωπαϊκή Οικονομική και Κοινωνική Επιτροπή εξέδωσε ευνοϊκή γνώμη για την πρόταση, προτείνοντας ορισμένες τροπολογίες.

Στις 3 Ιουλίου 2003, η Επιτροπή των Περιφερειών εξέδωσε ευνοϊκή γνώμη για την πρόταση, επίσης προτείνοντας ορισμένες τροπολογίες.

Στις 9 Οκτωβρίου 2003, το Ευρωπαϊκό Κοινοβούλιο ενέκρινε ορισμένες τροπολογίες σε πρώτη ανάγνωση. Η Επιτροπή γνωστοποίησε τη θέση της επί των τροπολογιών αυτών, αναφέροντας τις τροπολογίες που μπορεί να δεχτεί στην ουσία ή/και με τροποποιήσεις διατύπωσης, αυτές που μπορεί να δεχθεί εν μέρει και αυτές που δεν μπορεί να δεχτεί.

Το Κοινοβούλιο πρότεινε μια σειρά από τροπολογίες τεχνικής φύσης, οι οποίες συγκλίνουν, γενικά, με τις θέσεις που διατύπωσε η Ευρωπαϊκή Οικονομική και Κοινωνική Επιτροπή, η Επιτροπή των Περιφερειών, καθώς και τα αποτελέσματα των εργασιών σε διεθνές επίπεδο και στο επίπεδο του Συμβουλίου που πραγματοποίησε πολλές συνεδριάσεις για το σχέδιο αυτό με συμμετοχή ειδικών. Η Επιτροπή μπορεί, κατ'αρχήν, να δεχτεί αυτές τις τροπολογίες με την επιφύλαξη αλλαγών διατύπωσης, στο βαθμό που ενισχύουν τις αρχικές προθέσεις της πρότασης. Καθώς ορισμένες διατάξεις μεταφέρθηκαν από τα παραρτήματα προς το νομικό τμήμα της οδηγίας, οι τροπολογίες αυτές απαιτούν επίσης ευθυγράμμιση ορισμένων άρθρων και δύο αιτιολογικών σκέψεων.

Πολλές τροπολογίες αποβλέπουν στο να δοθεί μεγαλύτερη προσοχή στα άτομα με αναπηρίες, ώστε να έχουν τη δυνατότητα να διασωθούν σε περίπτωση πυρκαγιάς. Η Επιτροπή συμφωνεί να αναφέρονται συγκεκριμένα στην οδηγία τα άτομα με αναπηρίες. Το σύνολο των διατάξεων της οδηγίας θα πρέπει να οδηγεί σε αισθητή βελτίωση της προστασίας των ατόμων με αναπηρίες.

Με βάση τις τροπολογίες του Ευρωπαϊκού Κοινοβουλίου, η Επιτροπή συνέταξε την παρούσα τροποποιημένη πρόταση.

2. Παρατηρήσεις αναφορικά με τις τροπολογίες που ενσωματώθηκαν στην πρόταση

Αιτιολογική σκέψη 10, Άρθρο 3 και Παράρτημα II

Οι τροπολογίες 9, 70 και 71 έχουν ως σκοπό να δοθεί ιδιαίτερη προσοχή στα άτομα με αναπηρίες.

Οι τροπολογίες αυτές γίνονται δεκτές κατ'αρχήν να εισαχθεί μια ρήτρα για την προστασία των ατόμων με αναπηρίες στο άρθρο 3 και να προβλεφθεί κατά την κατάρτιση των σχεδίων επείγουσας ανάγκης που προβλέπονται στο παράρτημα II ότι τα άτομα με αναπηρίες λαμβάνονται υπόψη προκειμένου να προσδιοριστούν και να υλοποιηθούν οι καταλληλότερες λύσεις.

Το τμήμα ωστόσο της τροπολογίας 9 που αναφέρει ότι η πρώτη πόρτα που δίνει πρόσβαση στην έξοδο κινδύνου πρέπει να είναι προσβάσιμη με αναπηρική πολυθρόνα δεν είναι ικανοποιητική λύση γιατί προϋποθέτει ότι τα σωστικά συνεργεία θα έρθουν για να μεταφέρουν το άτομο που μετακινείται με αναπηρική πολυθρόνα. Όμως δεδομένου ότι οι καπνοί και οι φλόγες διαδίδονται με εξαιρετική ταχύτητα σε περίπτωση πυρκαγιάς, είναι αναμενόμενο ότι τα άτομα θα προφυλαχτούν από μόνα τους, ενδεχομένως βοηθώντας ο ένας τον άλλο, χωρίς να περιμένουν την άφιξη των σωστικών συνεργείων.

Η θέσπιση και μόνο της οδηγίας, θα οδηγήσει σε σημαντική βελτίωση της ασφάλειας των ατόμων με αναπηρίες ή με περιορισμένη κινητικότητα.

Αιτιολογική σκέψη 11

Ως συνέπεια της κατάργησης των κλάσεων εξοπλισμού που ορίζονται στο παράρτημα I της αρχικής πρότασης, απαλείφεται η δεύτερη φράση της αιτιολογικής σκέψης 11.

Αιτιολογική σκέψη 14

Η σύνταξη της αιτιολογικής σκέψης 14 ευθυγραμμίζεται με αυτή του άρθρου 14 όπως προκύπτει από την τροπολογία 13.

Αιτιολογική σκέψη 21

Η τροπολογία 5 καλεί τα κράτη μέλη να εφαρμόσουν τις διατάξεις της οδηγίας στις σήραγγες που δεν βρίσκονται στο διευρωπαϊκό δίκτυο και που δεν αποτελούν αντικείμενο της οδηγίας. Πρέπει επομένως να εισαχθεί μία νέα αιτιολογική σκέψη 21 στην πρόταση.

Άρθρο 2

Οι τροπολογίες 7 και 8 καταργούν τους ορισμούς «κυκλοφοριακός φόρτος» και «κλάση εξοπλισμού» του νομοθετικού τμήματος, επειδή αυτοί οι όροι χρησιμοποιούνται μόνο στα τεχνικά παραρτήματα. Οι ορισμοί αυτοί επομένως θα περιληφθούν εκ νέου στο παράρτημα I.

Άρθρο 3

Η τροπολογία 10 έχει ως στόχο να γίνονται δεκτά εναλλακτικά μέτρα στη θέση των κατασκευαστικών μέτρων που θα ήταν εξαιρετικά δαπανηρά για τις σήραγγες που λειτουργούν ήδη μόνον όταν προσφέρουν ένα επίπεδο ασφάλειας « ισοδύναμο ή καλύτερο». Αυτό γίνεται δεκτό (βλέπε επίσης την αιτιολογική σκέψη 10)

Άρθρο 4 παράγραφος (1)

Η τροπολογία 11 καθορίζει τις αρμοδιότητες της διοικητικής αρχής. Στην αρχική πρόταση, έχει τη «τη γενική ευθύνη για όλες τις πτυχές ασφαλείας μίας σήραγγας, ιδίως σχετικά με τη συμμόρφωση προς τις διατάξεις της παρούσας οδηγίας». Αυτό σημαίνει ότι στο βαθμό που η οδηγία προβλέπει ελάχιστους κανόνες που μπορούν να συμπληρωθούν με πρόσθετα μέτρα, η ευθύνη της Διοικητικής Αρχής πρέπει να υπερβαίνει την απλή υλοποίηση της οδηγίας. Καθώς η έκφραση «γενική ευθύνη» θεωρήθηκε πολύ αόριστη, η Επιτροπή προτείνει να συγκεκριμενοποιηθεί στην παρούσα τροποποιημένη πρόταση.

Άρθρο 4 παράγραφος (2)

Το πρώτο τμήμα της τροπολογίας 12 το οποίο αναφέρεται στην παράγραφο (3) και αφορά μόνο τη διατύπωση είναι αποδεκτό. Το δεύτερο τμήμα της τροπολογίας ζητά, όταν πρόκειται για διασυνοριακές σήραγγες, την υπογραφή ενός πρωτοκόλλου συνεργασίας μεταξύ των διοικητικών αρχών των δύο κρατών. Εάν είναι πρέπον να διευκολυνθεί η συνεργασία μεταξύ κρατών για τη διαχείριση της ασφάλειας των διασυνοριακών σηράγγων, είναι δυνατόν να προστεθούν ειδικά μέτρα χωρίς ωστόσο να χρειαστεί να υπογραφεί πρωτόκολλο.

Άρθρο 4 παράγραφοι (3) έως (7)

Η τροπολογία 13 προτάθηκε από το Ευρωπαϊκό Κοινοβούλιο για να αποφευχθεί η διάχυση των αντίστοιχων αρμοδιοτήτων της Διοικητικής Αρχής και του Διαχειριστή της σήραγγας. Για να βελτιωθεί η ακρίβειά του, το κείμενο τροποποιήθηκε με τρόπο ώστε να απαριθμεί τα καθήκοντα που η αρχική πρόταση απαριθμούσε στο παράρτημα Ι. Η μεταφορά των απαιτήσεων σχετικά με τα μέτρα εκμετάλλευσης που εμπίπτουν στις αρμοδιότητες της Διοικητικής Αρχής από το παράρτημα Ι στο άρθρο 4 την οποία ζήτησε το Κοινοβούλιο οδηγεί στην επαναδιατύπωση των παραγράφων (3) έως (7).

Άρθρο 5

Σκοπός της τροπολογίας 14 είναι να δοθεί περισσότερη ευελιξία στην πραγματοποίηση των περιοδικών επιθεωρήσεων που εμπίπτουν στην ευθύνη των κρατών μελών. Ως επακόλουθο αυτής της τροπολογίας, ο όρος « Φορέας ελέγχου » αντικαθίσταται από τον όρο « Φορέας ελέγχου » στο σύνολο του κειμένου (στα ελληνικά δεν υπάρχει αλλαγή).

Άρθρο 6

Η τροπολογία 16 προτείνει να αντικατασταθεί η έννοια « Διαχειριστής σήραγγας » από την έννοια « Όργανο επιτήρησης της σήραγγας ». Ενώ δεν είναι δυνατόν να ενσωματωθεί αυτή η τροπολογία, είναι αντιθέτως δυνατό να διασαφηνιστεί ο ρόλος του Διαχειριστή της σήραγγας στις διάφορες φάσεις του σχεδιασμού, της κατασκευής και της εκμετάλλευσης της σήραγγας. Με τον τρόπο αυτό ικανοποιείται η επιθυμία του Ευρωπαϊκού Κοινοβουλίου.

Άρθρο 7

Οι τροπολογίες 21 και 22 έχουν ως στόχο να διευκρινιστούν τα καθήκοντα του «Αρμοδίου Ασφαλείας». Η Επιτροπή μπορεί να δεχτεί ορισμένες από τις προτεινόμενες τροποποιήσεις. Δεν μπορεί να δεχτεί να αλλάξουν οι ονομασίες που έχουν γίνει ευρέως δεκτές «Διαχειριστής της σήραγγας» και «Αρμόδιος Ασφαλείας» που το Κοινοβούλιο πρότεινε να μετατραπούν σε «Όργανο επιτήρησης της σήραγγας» και «Συντονιστής ασφαλείας». Αυτή η επιφύλαξη ως προς τη διατύπωση ισχύει για πολλές τροπολογίες που ενσωματώθηκαν στην τροποποιημένη πρόταση και περιγράφονται στη συνέχεια.

Άρθρο 10, τίτλος

Η διευκρίνιση διατύπωσης στον τίτλο του άρθρου που φέρνει η τροπολογία 23 είναι χρήσιμη, αλλά ως προσθήκη στην αρχική διατύπωση, όχι αντικαθιστώντας την. Ο τίτλος επομένως έχει ως εξής: «Σήραγγα της οποίας έχουν εγκριθεί τα σχέδια και δεν έχει δοθεί στην κυκλοφορία».

Άρθρο 10, παράγραφος (1)

Σύμφωνα με την τροπολογία 24 που είναι συντακτικού χαρακτήρα, η αναφορά στο όργανο ελέγχου μπορεί να καταργηθεί, γιατί καλύπτεται από την αναφορά στη διαδικασία που περιγράφεται στο παράρτημα II.

Άρθρο 10, παράγραφος (2)

Όπως φαίνεται από την τροπολογία 25, όταν η Διοικητική Αρχή κρίνει ότι η ασφάλεια μιας υφιστάμενης σήραγγας πρέπει να βελτιωθεί, οφείλει να κοινοποιεί αυτήν την πληροφορία στο Διαχειριστή της σήραγγας και στον Αρμόδιο Ασφαλείας, στον πρώτο για να του ζητήσει να λάβει μέτρα ανακαίνισης, στον δεύτερο για να τον ενημερώσει. Οι ρόλοι του καθενός από τους δύο αυτούς παράγοντες πρέπει να είναι σαφείς.

Άρθρο 11, παράγραφος (1)

Η τροπολογία 26 έχει σκοπό να δοθεί πρόσθετη προθεσμία 6 μηνών σε σχέση με την αρχική πρόταση για την εκτίμηση της συμμόρφωσης με την οδηγία των υφιστάμενων σηράγγων. Καθώς το Συμβούλιο σκοπεύει να καθυστερήσει κατά 6 μήνες την έναρξη ισχύος της οδηγίας (30 μήνες μετά τη δημοσίευση), οι θέσεις του Συμβουλίου και του Κοινοβουλίου συναντώνται και γίνονται δεκτές για λόγους συμβιβασμού.

Άρθρο 11, παράγραφος (2)

Η τροπολογία 27 περιορίζει την υποχρέωση για το «Όργανο επιτήρησης της σήραγγας» να αποστείλει ένα σχέδιο συμμόρφωσης μιας υφιστάμενης σήραγγας μόνο στις περιπτώσεις που είναι απαραίτητο. Αυτή η τροπολογία είναι αποδεκτή με την επιφύλαξη ως προς τη διατύπωση που αφορά το άρθρο 7.

Άρθρο 11, παράγραφος (3)

Η τροπολογία 28 ενισχύει το ρόλο της Διοικητικής Αρχής και γίνεται αποδεκτό το πνεύμα της.

Άρθρο 12, παράγραφος (1)

Η τροπολογία 29 καθιστά τη Διοικητική Αρχή αρμόδια για τις τεχνικές επιθεωρήσεις, στοιχείο που είναι χρήσιμη διευκρίνιση. Το άρθρο 12 τροποποιείται αντιστοίχως. Η τελευταία φράση καταργείται γιατί αποτελεί επανάληψη του άρθρου 11. Η περιοδικότητα των επιθεωρήσεων αυξάνεται στα έξη έτη.

Η τροπολογία προβλέπει επίσης ότι αυτές οι επιθεωρήσεις πραγματοποιούνται επίσης από το «Όργανο ελέγχου ή όχι». Όμως, σε όλες τις περιπτώσεις, το Όργανο ελέγχου έχει αποστολή να εκτελεί τις επιθεωρήσεις που προβλέπονται από την οδηγία. Το δεύτερο αυτό τμήμα δεν είναι επομένως συμβατό με τον ορισμό του Οργάνου ελέγχου.

Άρθρο 12, παράγραφοι (3) και (4)

Η τροπολογία 30 αφορά την αντίδραση της Διοικητικής Αρχής όταν λαμβάνει μια έκθεση επιθεώρησης που αναφέρει ότι μια υφιστάμενη σήραγγα πρέπει να τροποποιηθεί για να καταστεί σύμφωνη με την οδηγία. Είναι αποδεκτή εφόσον συνοδεύεται από την επιφύλαξη ως προς τη διατύπωση που αφορά το άρθρο 7. Το τελευταίο τμήμα της παραγράφου (3) και η παράγραφος (4) οφείλουν επίσης να τροποποιηθούν ως επακόλουθο των τροποποιήσεων των τεχνικών παραρτημάτων.

Άρθρο 13, παράγραφος (1)

Σύμφωνα με την τροπολογία 31, αυτή η παράγραφος τροποποιείται με τρόπο ώστε να προβλέπεται η ανεξαρτησία ως προς τον Διαχειριστή της σήραγγας του οργανισμού που αναλαμβάνει να εκτελέσει τις αναλύσεις κινδύνου. Εφαρμόζεται η επιφύλαξη ως προς τη διατύπωση που αφορά το άρθρο 7. Μια ρήτρα που αναφερόταν στο παράρτημα II ενσωματώνεται επίσης στην παράγραφο αυτή.

Άρθρο 13, παράγραφος (2)

Η τροπολογία 32 διευκρινίζει ότι τα κράτη μέλη μπορούν να χρησιμοποιούν, για την εκτέλεση των αναλύσεων κινδύνου, μια μόνο μεθοδολογία σε εθνικό επίπεδο. Αυτό είναι αποδεκτό, καθώς οι εργασίες εναρμόνισης αυτής της μεθοδολογίας σε ευρωπαϊκό επίπεδο δεν είναι σε καμία περίπτωση δυνατόν να ολοκληρωθούν πριν την έγκριση της οδηγίας. Για σκοπούς διαφάνειας, τα κράτη μέλη θα πρέπει να καταστήσουν διαθέσιμες, σε ηλεκτρονική μορφή τις πληροφορίες για τη μεθοδολογία που χρησιμοποιούν.

Άρθρο 14

Η τροπολογία 33 επιδιώκει να διευρυνθεί η δυνατότητα των κρατών μελών να τους χορηγείται παρέκκλιση από τις απαιτήσεις της οδηγίας για να επιτραπεί η χρησιμοποίηση καινοτόμων τεχνολογιών ασφαλείας, οι οποίες παρέχουν ίση ή καλύτερη προστασία.

Παράρτημα I

Με τις τροπολογίες 34 έως 60, 62, 63, 65 και 69 ευθυγραμμίζονται οι τεχνικές προδιαγραφές που περιέχονται στο παράρτημα I για τα αποτελέσματα των εργασιών των εθνικών εμπειρογνωμόνων, ιδίως στο πλαίσιο της Παγκοσμίου Ένωσης Οδικών Μεταφορών (PIARC), της ομάδας εργασίας των χωρών των Άλπεων και της ομάδας ειδικών του Συμβουλίου. Σε ευθυγράμμιση με την αρχική πρόταση της Επιτροπής, είναι γενικά αποδεκτές. Είναι ωστόσο απαραίτητες φραστικές τροποποιήσεις. Στο βαθμό που οι τροπολογίες αφορούν το σύνολο σχεδόν του παραρτήματος Ι, με εξαίρεση τα μέτρα που αποβλέπουν στην ενημέρωση των χρηστών των δρόμων για τις συμπεριφορές που πρέπει να ακολουθούν, στο πνεύμα των τροπολογιών του Ευρωπαϊκού Κοινοβουλίου, το παράρτημα Ι τροποποιείται με τρόπο ώστε να είναι ευθυγραμμισμένο με τις πλέον πρόσφατες εργασίες των ειδικών.

Οι κυριότερες τροποποιήσεις έχουν ως εξής :

- οι πέντε τάξεις εξοπλισμού της αρχικής πρότασης που καθόριζαν τον τύπο εξοπλισμού αντικαθίστανται από ένα σύστημα πιο ευέλικτο, προσαρμοσμένο σύμφωνα με τον τύπο κάθε εξοπλισμού.

- Η ανώτερη πρόβλεψη κυκλοφορίας πέρα από την οποία οι νέες σήραγγες θα πρέπει να είναι δίδυμες αυξάνεται σε 10.000 οχήματα ανά ημέρα και ανά λωρίδα κυκλοφορίας.

- Ο αριθμός λωρίδων κυκλοφορίας πρέπει να είναι ο ίδιος στο εσωτερικό και το εξωτερικό της σήραγγας.

- Απαγορεύονται κλίσεις ανώτερες από 5% εκτός εάν η κλίση αυτή επιβάλλεται για γεωγραφικούς λόγους.

- Δίνεται νέος ορισμός και αυστηρότερες προδιαγραφές για τις εξόδους κινδύνου, τα συστήματα αερισμού, το φωτισμό, την ηλεκτρική τροφοδότηση, τα πεζοδρόμια και τα κέντρα ελέγχου.

- Οι κανόνες ποικίλλουν ανάλογα εάν πρέπει να εφαρμοστούν σε μια νέα σήραγγα ή σε υφιστάμενη σήραγγα. Αυτό ισχύει ιδίως για την ελάχιστη απόσταση μεταξύ των σημείων πρώτης βοήθειας που είναι εξοπλισμένα με πυροσβεστήρες και μεταξύ των κρουνών υδροδοσίας που φέρεται στα 250 μέτρα για τις υφιστάμενες σήραγγες.

- Η περιγραφή των αρμοδιοτήτων της Διοικητικής Αρχής και του Αρμοδίου Ασφαλείας περιορίζεται και μεταφέρεται στα άρθρα 4 και 6 με την επιφύλαξη ως προς τη διατύπωση που αφορά το άρθρο 7.

- Η μέγιστη προθεσμία των 10 λεπτών για την παρέμβαση των υπηρεσιών ασφαλείας, μετά από συναγερμό, για τις μεγάλες σήραγγες με μεγάλο κυκλοφοριακό φόρτο, με ρήτρα που ζητάει να είναι το διάστημα αυτό το συντομότερο δυνατό αναλόγως των τοπικών συνθηκών. Αυτό είναι αποδεκτό με την επιφύλαξη των φραστικών προσαρμογών.

- Η υποχρέωση να είναι κενές οι πρόσθετες δεξαμενές καυσίμου των βαρέων φορτηγών οχημάτων όταν αυτά διασχίζουν σήραγγες καταργείται.

Παράρτημα II

Οι τροπολογίες 74 και 75 που διασαφηνίζουν τις ευθύνες του αρμοδίου ασφαλείας είναι δεκτές συνοδευόμενες από την επιφύλαξη ως προς τη διατύπωση που αφορά το άρθρο 7. Για λόγους συνοχής με το σύνολο του κειμένου, το παράρτημα II τροποποιείται με τρόπο ώστε να ευθυγραμμίζεται με τις πιο πρόσφατες εργασίες των ειδικών (βλέπε επίσης αιτιολογική σκέψη 10)

Παράρτημα III

Οι τροπολογίες 77 και 78 ευθυγραμμίζουν το παράρτημα III στο αποτέλεσμα των εργασιών των ειδικών της Οικονομικής Επιτροπής για την Ευρώπη των Ηνωμένων Εθνών και του Συμβουλίου. Καθώς ευθυγραμμίζονται με την αρχική πρόταση της Επιτροπής, είναι κατ'αρχήν δεκτές, με την επιφύλαξη να επαναληφθεί η οριστική διατύπωση του Συμβουλίου, η οποία είναι ελαφρώς διαφορετική. Για λόγους συνοχής, το παράρτημα III ευθυγραμμίζεται με τις πιο πρόσφατες εργασίες των ειδικών.

3. Παρατηρήσεις για τις τροπολογίες που δεν έγιναν δεκτές

Η τροπολογία 1 υπενθυμίζει τον αποφασιστικό ρόλο του οδηγού στην πρόληψη των ατυχημάτων. Η Επιτροπή αναγνωρίζει τη σημασία αυτής της πτυχής που μόλις ελήφθη υπόψη με την έγκριση, στις 15 Ιουλίου 2003, της οδηγίας 2003/59/ΕΚ του Ευρωπαϊκού Κοινοβουλίου και του Συμβουλίου που επιδιώκει να καταστεί υποχρεωτική η κατάρτιση των επαγγελματιών οδηγών ορισμένων οδικών οχημάτων τα οποία χρησιμοποιούνται για τη μεταφορά εμπορευμάτων ή επιβατών. Στο τυπικό επίπεδο ωστόσο, η τροπολογία δεν μπορεί να ενσωματωθεί στην παρούσα οδηγία η οποία έχει διαφορετικό αντικείμενο.

Η τροπολογία 3 ζητά να μελετηθεί σε ποιό βαθμό οι κατασκευαστικές προσαρμογές που είναι απαραίτητες για τη συμμόρφωση προς την οδηγία μπορούν να χρηματοδοτηθούν από τον προϋπολογισμό των διευρωπαϊκών δικτύων. Λαμβάνοντας υπόψη το υψηλό κόστος των εργασιών που απαιτούνται για συμμόρφωση προς την οδηγία, το θέμα της χρηματοδότησης είναι ουσιαστικό. Η Ευρωπαϊκή Ένωση θα μπορέσει να συμβάλει στη χρηματοδότηση αυτή μαζί με τα κράτη μέλη, τους διαχειριστές των σηράγγων και τους ίδιους τους χρήστες όταν εφαρμόζονται διόδια. Σε κάθε περίπτωση, η στήριξη που μπορεί να χορηγήσει η Ευρωπαϊκή Ένωση από τον προϋπολογισμό των διευρωπαϊκών δικτύων θα πρέπει να πληροί τους γενικούς κανόνες χορήγησης, οι οποίοι αποφασίστηκαν ιδίως κατά την τελευταία αναθεώρηση των προσανατολισμών. Το ζήτημα αυτό αφορά ωστόσο ένα διαφορετικό πλαίσιο από αυτό της παρούσας οδηγίας και η τροπολογία δεν μπορεί να γίνει δεκτή.

Η τροπολογία 4 τη γρήγορη μεταφορά της οδηγίας στο δίκαιο των χωρών που πρόκειται να προσχωρήσουν στην Ένωση. Η Επιτροπή έχει σκοπό να εισαγάγει την οδηγία στο κεκτημένο που θα πρέπει να εφαρμοστεί απευθείας μετά την προσχώρηση επειδή οι χώρες αυτές έχουν τη δυνατότητα να συμμετάσχουν στις προπαρασκευαστικές εργασίες στις οποίες συνεργάζονται ήδη από τον Μάιο 2003. Βρίσκονται επομένως στις ίδιες συνθήκες με αυτές των σημερινών κρατών μελών. Στο τυπικό επίπεδο ωστόσο, η Επιτροπή εκτιμά ότι είναι φυσικό να υπάρχει ισότητα μεταχείρισης μεταξύ των κρατών μελών και δεν υπάρχει λόγος να υπογραμμιστεί αυτό το στοιχείο.

Η τροπολογία 6 τροποποιεί τη διατύπωση του άρθρου 1 για να αναφέρει ότι η οδηγία αποσκοπεί στην επίτευξη κατάλληλου επιπέδου ασφαλείας στις σήραγγες. Αυτό είναι διαφορετικό από την πρόθεση της Επιτροπής που είναι να οριστεί ένα ενιαίο ελάχιστο επίπεδο προστασίας, ενώ τα κράτη μέλη θα λαμβάνουν πρόσθετα μέτρα σε ορισμένες περιπτώσεις προβλεπόμενες από την οδηγία ή με δική τους πρωτοβουλία. Η ευθύνη να κριθεί εάν το κατάλληλο επίπεδο ασφαλείας έχει επιτευχθεί θα επαφίεται πάντοτε, τελικά, στα κράτη μέλη, γιατί στο επίπεδο μιας γενικής οδηγίας είναι αδύνατον να ληφθούν υπόψη όλοι ανεξαιρέτως οι παράγοντες που καθορίζουν την ασφάλεια μιας συγκεκριμένης σήραγγας.

Η τροπολογία 15 ζητά να ορίζεται ένα ενιαίο Όργανο ελέγχου για τις διασυνοριακές σήραγγες. Η πρόταση προβλέπει ότι αυτές οι σήραγγες πρέπει να ανήκουν στην αρμοδιότητα ενός μόνο φορέα εκμετάλλευσης. Λαμβάνοντας υπόψη ότι ο ρόλος του Οργάνου ελέγχου στην παροχή βοήθειας είναι περιορισμένος, δεδομένου ότι στηρίζει τη Διοικητική αρχή - και στην περίπτωση των διασυνοριακών σηράγγων υπάρχουν, κατ'αρχήν, δύο Διοικητικές αρχές- δεν είναι απαραίτητο να προβλεφθεί ένα ενιαίο όργανο ελέγχου. Εάν, κατά τις επιθεωρήσεις, τα όργανα ελέγχου των δύο χωρών διατυπώνουν διαφορετικές παρατηρήσεις, ο φορέας εκμετάλλευσης θα πρέπει να εφαρμόσει το σύνολο των απαιτήσεων που απορρέουν από τις παρατηρήσεις αυτές.

Οι τροπολογίες 16, 17, 18, 61, 72, 73 και 74 αντικαθιστούν τον φορέα « Διαχειριστής σήραγγας » αποδίδοντάς του ένα ρόλο επιτήρησης αντί για την άμεση ευθύνη της εφαρμογής των μέτρων ασφαλείας. Αυτές οι τροπολογίες εισάγουν βαθιές αλλαγές στην κατανομή αρμοδιοτήτων μεταξύ των διαφόρων επιπέδων επέμβασης που ήταν ένας από τους στόχους της οδηγίας. Οι τροπολογίες του Κοινοβουλίου θα οδηγούσαν σε αναδιάρθρωση μεταξύ των διαφόρων επιπέδων η οποία, κατά τη γνώμη της Επιτροπής, δεν είναι αναγκαία για να επιτευχθούν οι επιδιωκόμενοι στόχοι.

Οι τροπολογίες 19 και 20 στοχεύουν στην κατάργηση της υποχρέωσης του Διαχειριστή της σήραγγας να διαβιβάζει όλες τις εκθέσεις ατυχημάτων στον αρμόδιο ασφαλείας της σήραγγας. Αυτές οι τροπολογίες συνδέονται με τον εκ νέου ορισμό των καθηκόντων του « Αρμοδίου Ασφαλείας » που το Κοινοβούλιο προτείνει και που θα γινόταν ο « Συντονιστής ασφαλείας ». Όμως ο συντονισμός της ασφάλειας θα έπρεπε να διαθέτει εξουσία πάνω στις υπηρεσίες επέμβασης έκτακτης ανάγκης, κάτι που δεν είναι λειτουργικά δυνατό. Είναι προτιμότερο, όπως προτείνει η Επιτροπή, να οριστούν συγκεκριμένα και περιορισμένα καθήκοντα του αρμοδίου ασφαλείας, ο οποίος θα είναι επιφορτισμένος να τα εκτελεί τελείως ανεξάρτητος από τον Διαχειριστή της σήραγγας.

Η τροπολογία 64 αφορά τις συνθήκες πληροφόρησης και πρόσβασης των οχημάτων που μεταφέρουν επικίνδυνα εμπορεύματα. Για τις ρήτρες αυτές διατύπωσε θέση η ομάδα ειδικών στη μεταφορά επικίνδυνων εμπορευμάτων της Οικονομικής Επιτροπής για την Ευρώπη. Πρέπει επομένως να υιοθετηθεί το κείμενο που πρότεινε η ομάδα αυτή το οποίο, εκτός των άλλων, ανταποκρίνεται στο μέλημα του Κοινοβουλίου για την οδική σήμανση.

Οι τροπολογίες 66 και 68 αφορούν την απόσταση ασφαλείας μεταξύ οχημάτων και τον αποκλεισμό λωρίδων για τις αστικές σήραγγες. Η αρχική πρόταση προβλέπει απόσταση τουλάχιστον 50 m (100 m μπροστά σε βαρέα φορτηγά οχήματα). Η πρώτη τροπολογία διευκρινίζει ότι αυτή η τιμή πρέπει να τηρείται στη μέγιστη ταχύτητα. Η δεύτερη επιτρέπει στα κράτη μέλη να χορηγήσουν παρέκκλιση για τις αστικές σήραγγες, ιδίως προκειμένου να μειωθεί η ελάχιστη απόσταση μεταξύ των οχημάτων. Η Επιτροπή έχει συναίσθηση ότι σε χαμηλή ταχύτητα, η απόσταση των 100 m μεταξύ δύο οχημάτων είναι δύσκολο να τηρηθεί και μπορεί να οδηγήσει σε αύξηση της συμφόρησης στο δικό δίκτυο κοντά στις σήραγγες με μεγάλο κυκλοφοριακό φόρτο. Προκειμένου ωστόσο να μην τεθεί όριο μόνο για τη μέγιστη ταχύτητα, προτείνει να εκφραστεί υπό μορφή διατήρησης της απόστασης που διανύει το όχημα σε 2 δευτερόλεπτα. Αποτέλεσμα αυτού του ορισμού θα είναι να γίνουν δεκτές μικρότερες αποστάσεις μεταξύ οχημάτων για τις αστικές σήραγγες με μεγάλο κυκλοφοριακό φόρτο, οι οποίες αντιστοιχούν στις ακριβείς ανάγκες ασφαλείας και ανταποκρίνονται στις ανάγκες της κυκλοφορίας. Όσον αφορά τον αποκλεισμό λωρίδων σε περίπτωση ατυχήματος, η νέα διατύπωση του σημείου 3.5 του παραρτήματος Ι ανοίγει πολλές τεχνικές δυνατότητες που καθιστούν άχρηστη μια παρέκκλιση για τις αστικές σήραγγες.

Με την τροπολογία 67 ζητείται από τα κράτη μέλη να θέσουν τα μέσα διαχείρισης της κυκλοφορίας που διαθέτουν στην υπηρεσία της ασφάλειας των σηράγγων. Είναι γεγονός ότι η ασφάλεια των σηράγγων επιδέχεται βελτίωση με βελτιστοποίηση σε μεγάλη γεωγραφική κλίμακα των μεταφορών, ιδίως των μεταφορών εμπορευμάτων. Ωστόσο, η προτεινόμενη διάταξη εμπλέκει παράγοντες που δεν είναι αυτοί στους οποίους απευθύνεται η οδηγία και δεν μπορεί να ενσωματωθεί σε αυτό το πλαίσιο.

Η τροπολογία 76 περιορίζει, στο παράρτημα III για την οδική σήμανση, το εύρος της διαχωριστικής γραμμής μεταξύ της λωρίδας κυκλοφορίας και των πλαϊνών άκρων της σήραγγας από 30 σε 25 εκατοστά. Ωστόσο πρέπει να διατηρηθεί η τιμή που προβλέπεται στην πρόταση η οποία ανταποκρίνεται σε ένα διεθνές πρότυπο.

2002/0309 (COD)

Τροποποιημένη πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με τις ελάχιστες απαιτήσεις ασφαλείας για τις σήραγγες του Διευρωπαϊκού Οδικού Δικτύου

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση περί ιδρύσεως της Ευρωπαϊκής Κοινότητας, και ιδίως το άρθρο 71 παράγραφος 1,

την πρόταση της Επιτροπής, [1]

[1] ΕΕ , , σ. .

τη γνώμη της Ευρωπαϊκής Οικονομικής και Κοινωνικής Επιτροπής, [2]

[2] ΕΕ , , σ. .

τη γνώμη της Επιτροπής των Περιφερειών, [3]

[3] ΕΕ , , σ. .

ενεργώντας σύμφωνα με τη διαδικασία που ορίζεται από το άρθρο 251 της συνθήκης, [4]

[4] ΕΕ , , σ. .

Εκτιμώντας τα εξής:

(1) Στη Λευκή της Βίβλο για την «Ευρωπαϊκή Πολιτική Μεταφορών με ορίζοντα το έτος 2010: η ώρα των επιλογών» [5] η Επιτροπή είχε αναγγείλει ότι επρόκειτο να προτείνει ελάχιστες απαιτήσεις ασφαλείας για τις σήραγγες του Διευρωπαϊκού Οδικού Δικτύου.

[5] Λευκή Βίβλος της Επιτροπής της 12ης Σεπτεμβρίου 2001: "Ευρωπαϊκή Πολιτική Μεταφορών με ορίζοντα το έτος 2010: η ώρα των επιλογών", COM(2001) 370.

(2) Το σύστημα μεταφορών, ιδίως το Διευρωπαϊκό Δίκτυο Μεταφορών που ορίζεται στην απόφαση αριθ. 1692/96/ΕΚ του Ευρωπαϊκού Κοινοβουλίου και του Συμβουλίου, της 23ης Ιουλίου 1996, σχετικά με τους κοινοτικούς προσανατολισμούς για την ανάπτυξη του Διευρωπαϊκού Δικτύου Μεταφορών [6], έχει εξέχουσα σημασία στην υποστήριξη της ευρωπαϊκής ολοκλήρωσης και στην εξασφάλιση υψηλού επιπέδου ευημερίας για τους ευρωπαίους πολίτες. Η Ευρωπαϊκή Κοινότητα έχει την ευθύνη να εγγυηθεί υψηλό, ομοιόμορφο και σταθερό επίπεδο ασφαλείας, εξυπηρέτησης και άνεσης στο Διευρωπαϊκό Οδικό Δίκτυο.

[6] ΕΕ L 228 of 9.9.1996, σ. 1. Απόφαση όπως τροποποιήθηκε από την απόφαση αριθ. 1346/2001/ΕΚ (ΕΕ L185, 6.7.2001, p. 1)

(3) Οι μεγάλες σήραγγες μήκους άνω των 500m είναι σημαντικές κατασκευές, οι οποίες διευκολύνουν την επικοινωνία μεταξύ μεγάλων περιοχών της Ευρώπης και διαδραματίζουν αποφασιστικό ρόλο στη λειτουργία και την ανάπτυξη των περιφερειακών οικονομιών.

(4) Το Ευρωπαϊκό Συμβούλιο έχει υπογραμμίσει επανειλημμένα και ιδίως κατά τη σύνοδό του στις 14 και 15 Δεκεμβρίου 2001 στο Laeken ότι επείγει η λήψη μέτρων για να βελτιωθεί η ασφάλεια μέσα στις σήραγγες.

(5) Στις 30 Νοεμβρίου 2001, οι Υπουργοί Μεταφορών της Αυστρίας, της Γαλλίας, της Γερμανίας, της Ιταλίας και της Ελβετίας συναντήθηκαν στη Ζυρίχη και εξέδωσαν κοινή δήλωση όπου συνιστάται η εναρμόνιση της τεχνικής νομοθεσίας προς τις πλέον πρόσφατες εναρμονισμένες απαιτήσεις προκειμένου να βελτιωθεί η ασφάλεια στις μεγάλες σήραγγες.

(6) Επειδή οι στόχοι της προτεινόμενης δράσης, και συγκεκριμένα η επίτευξη ομοιόμορφου, σταθερού και υψηλού επιπέδου προστασίας όλων των ευρωπαίων πολιτών στις οδικές σήραγγες, δεν μπορούν να επιτευχθούν σε ικανοποιητικό βαθμό από τα κράτη μέλη και επειδή επομένως, λόγω του απαιτούμενου επιπέδου εναρμόνισης, μπορούν να επιτευχθούν με καλύτερο τρόπο σε κοινοτικό επίπεδο, η Κοινότητα μπορεί να λάβει μέτρα, σύμφωνα με την αρχή της επικουρικότητας που ορίζεται στο άρθρο 5 της συνθήκης. Σύμφωνα με την αρχή της αναλογικότητας, όπως ορίζεται στο εν λόγω άρθρο, η παρούσα οδηγία δεν υπερβαίνει τα αναγκαία για να επιτευχθούν οι στόχοι αυτοί.

(7) Τα πρόσφατα ατυχήματα που συνέβησαν μέσα σε σήραγγες δείχνουν τη σοβαρότητά τους από άποψη ανθρώπινη, οικονομική και πολιτιστική.

(8) Ορισμένες σήραγγες στην Ευρώπη, οι οποίες τέθηκαν σε λειτουργία πριν από πολύ καιρό, σχεδιάστηκαν με βάση τεχνικές δυνατότητες και συνθήκες μεταφοράς πολύ διαφορετικές από σήμερα. Για το λόγο αυτό υπάρχουν διαφορές στα επίπεδα ασφάλειας, τα οποία πρέπει να βελτιωθούν.

(9) Η ασφάλεια μέσα στις σήραγγες απαιτεί ορισμένα μέτρα τα οποία σχετίζονται, μεταξύ άλλων, με τη μορφή και το σχεδιασμό της σήραγγας, τον εξοπλισμό ασφαλείας ο οποίος περιλαμβάνει την οδική σήμανση, τη διαχείριση της κυκλοφορίας, την εκπαίδευση των υπηρεσιών εκτάκτου ανάγκης, τη διαχείριση των περιστατικών, την ενημέρωση των οδηγών για τον καλύτερο τρόπο συμπεριφοράς τους μέσα σε σήραγγες, και την καλύτερη επικοινωνία μεταξύ αρμοδίων αρχών και υπηρεσιών εκτάκτου ανάγκης όπως είναι η αστυνομία, τα πυροσβεστικά σώματα και τα σωστικά συνεργεία.

(10) Οι βελτιώσεις που επιφέρει η παρούσα οδηγία θα βελτιώσουν τις συνθήκες ασφαλείας για όλους τους χρήστες, συμπεριλαμβανόμενων των ατόμων με αναπηρίες. Ωστόσο, καθώς τα άτομα αυτά έχουν μεγαλύτερες δυσκολίες για να διαφύγουν σε περίπτωση έκτακτης ανάγκης, πρέπει να δοθεί ιδιαίτερη προσοχή στην ασφάλειά τους.

(11) Για να εφαρμοσθεί μία ισόρροπη προσέγγιση και λόγω του υψηλού κόστους των μέτρων, ο ελάχιστος εξοπλισμός ασφαλείας πρέπει να καθορισθεί αφού ληφθούν υπόψη ο τύπος κυκλοφορίας και ο αναμενόμενος κυκλοφοριακός φόρτος σε κάθε σήραγγα.

(12) Διεθνείς φορείς όπως είναι η Παγκόσμια Ένωση Οδικών Μεταφορών και η Οικονομική Επιτροπή για την Ευρώπη, έχουν κάνει επανειλημμένα ανεκτίμητες συστάσεις για τη βελτίωση και την εναρμόνιση του εξοπλισμού ασφαλείας και των κανόνων κυκλοφορίας μέσα στις οδικές σήραγγες. Ωστόσο, επειδή οι συστάσεις αυτές δεν είναι δεσμευτικές, οι δυνατότητές τους μπορούν να μεγιστοποιηθούν πλήρως μόνον εφόσον οι απαιτήσεις που περιέχουν καταστούν υποχρεωτικές με νομοθέτημα.

(13) Η διατήρηση υψηλού επιπέδου ασφάλειας απαιτεί ορθή συντήρηση των εγκαταστάσεων ασφάλειας μέσα στις σήραγγες. Πρέπει να οργανωθεί η συστηματική ανταλλαγή πληροφοριών σχετικά με τις σύγχρονες τεχνικές ασφαλείας και τα δεδομένα ατυχημάτων/περιστατικών μεταξύ των κρατών μελών.

(14) Για να εξασφαλισθεί η ορθή εφαρμογή των απαιτήσεων της παρούσας οδηγίας από τους διαχειριστές σηράγγων, τα κράτη μέλη πρέπει να ορίσουν μία ή περισσότερες αρχές σε εθνικό, περιφερειακό ή τοπικό επίπεδο που θα είναι υπεύθυνες για να μεριμνούν για την τήρηση όλων των πλευρών της ασφαλείας των σηράγγων.

(15) Χρειάζεται ένα ευέλικτο και προοδευτικό χρονοδιάγραμμα για την εφαρμογή της παρούσας οδηγίας. Το χρονοδιάγραμμα αυτό θα επιτρέψει να ολοκληρωθούν τα πιο επείγοντα έργα χωρίς να δημιουργηθούν μεγάλες διαταραχές στο σύστημα μεταφορών ή σημεία συμφόρησης στα δημόσια έργα των κρατών μελών.

(16) Το κόστος ανακαίνισης των σηράγγων που ήδη υπάρχουν ποικίλλει αισθητά ανάλογα με το κράτος μέλος, ιδίως για γεωγραφικούς λόγους, και τα κράτη μέλη πρέπει να έχουν τη δυνατότητα να κατανείμουν τα τυχόν έργα ανακαίνισης που χρειάζονται για την εκπλήρωση των απαιτήσεων της παρούσας οδηγίας εκεί όπου η πυκνότητα των σηράγγων στο έδαφός τους υπερβαίνει τον ευρωπαϊκό μέσο όρο.

(17) Για τις σήραγγες που θα λειτουργούν ήδη ή για τις σήραγγες που δεν θα έχουν ανοίξει για το κοινό εντός 18 μηνών από την έναρξη ισχύος της παρούσας οδηγίας, επιτρέπεται στα κράτη μέλη να δεχθούν τη λήψη μέτρων μείωσης του κινδύνου ως εναλλακτική λύση των απαιτήσεων της οδηγίας, όταν η σήραγγα δεν επιτρέπει κατασκευαστικές λύσεις με εύλογο κόστος.

(18) Χρειάζεται περαιτέρω τεχνική πρόοδος για να βελτιωθεί η ασφάλεια των σηράγγων. Πρέπει να καθιερωθεί μία διαδικασία η οποία θα επιτρέπει στην Επιτροπή να αναπροσαρμόζει τις απαιτήσεις της παρούσας οδηγίας στην τεχνική πρόοδο. Η διαδικασία αυτή πρέπει επίσης να τίθεται σε εφαρμογή για την υιοθέτηση εναρμονισμένης μεθόδου ανάλυσης του κινδύνου.

(19) Τα μέτρα που είναι αναγκαία για την εφαρμογή της παρούσας οδηγίας πρέπει να ληφθούν σύμφωνα με την απόφαση 1999/468/ΕΚ του Συμβουλίου της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [7].

[7] ΕΕ L 184, 17.7.1999, σ. 23.

(20) Τα κράτη μέλη οφείλουν να υποβάλουν έκθεση στην Επιτροπή σχετικά με τα μέτρα που προγραμματίζουν να λάβουν προκειμένου να εκπληρώσουν τις απαιτήσεις της παρούσας οδηγίας, με σκοπό να συγχρονισθούν τα έργα σε κοινοτικό επίπεδο και να μειωθούν οι διαταραχές στην κυκλοφορία,

(21) Τα κράτη μέλη θα πρέπει να ενθαρρυνθούν να εφαρμόσουν συγκρίσιμα επίπεδα ασφαλείας στις οδικές σήραγγες που ευρίσκονται επί του εδάφους τους, οι οποίες δεν αποτελούν τμήμα του Διευρωπαϊκού Οδικού Δικτύου και συνεπώς δεν εμπίπτουν στο πεδίο εφαρμογής της παρούσας οδηγίας.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Αντικείμενο και πεδίο εφαρμογής

(1) Η παρούσα οδηγία θεσπίζει προληπτικά μέτρα, καθώς και μέτρα που παρέχουν ελάχιστο επίπεδο ασφάλειας σε περίπτωση ατυχήματος μέσα σε σήραγγες στο Διευρωπαϊκό Οδικό Δίκτυο.

(2) Η παρούσα οδηγία ισχύει για όλες τις σήραγγες του Διευρωπαϊκού Οδικού Δικτύου μήκους άνω των 500m, είτε αυτές είναι σε λειτουργία είτε υπό κατασκευή είτε στο στάδιο της μελέτης. .

Άρθρο 2

Ορισμοί

Για τους σκοπούς της παρούσας οδηγίας, ισχύουν οι εξής ορισμοί:

(1) "Διευρωπαϊκό Οδικό Δίκτυο" νοείται ως το οδικό δίκτυο που ορίζεται στο τμήμα 2 του παραρτήματος Ι της απόφασης 1692/96/ΕΚ και παρουσιάζεται σε χάρτες. Οι χάρτες σχετίζονται με τα αντίστοιχα τμήματα που αναφέρονται στους ισχύοντες όρους ή/και παράρτημα ΙΙ της απόφασης.

(2) "Υπηρεσίες έκτακτης ανάγκης" νοούνται ως οι τοπικές υπηρεσίες, δημόσιες ή ιδιωτικές ή που ανήκουν στο προσωπικό της σήραγγας, οι οποίες παρεμβαίνουν σε περίπτωση ατυχήματος, σε αυτές συμπεριλαμβάνεται μάλιστα η αστυνομία, η πυροσβεστική υπηρεσία και τα σωστικά συνεργεία.

Άρθρο 3

Μέτρα ασφαλείας

(1) Τα κράτη μέλη εξασφαλίζουν ότι οι σήραγγες στο έδαφός τους ανταποκρίνονται στις ελάχιστες απαιτήσεις ασφαλείας που ορίζει το Παράρτημα I.

(2) Όταν ορισμένες κατασκευαστικές απαιτήσεις που ορίζει το Παράρτημα Ι μπορούν να εκπληρωθούν μόνο με τεχνικές λύσεις οι οποίες είναι κατά πολύ δαπανηρότερες των αντίστοιχων σηράγγων, τα κράτη μέλη μπορούν να δέχονται την εφαρμογή μέτρων μείωσης του κινδύνου ως εναλλακτική λύση των απαιτήσεων αυτών, εφόσον εξασφαλίζεται ισοδύναμο ή ανώτερο επίπεδο ασφάλειας. Η αποτελεσματικότητα των μέτρων αυτών πρέπει να αποδεικνύεται με ανάλυση κινδύνου σύμφωνα με τις διατάξεις του άρθρου 13. Τα κράτη μέλη ενημερώνουν την Επιτροπή για τα μέτρα μείωσης του κινδύνου που αποδέχονται ως εναλλακτική λύση και παρέχουν τη σχετική αιτιολόγηση. Η παρούσα παράγραφος δεν ισχύει για τις σήραγγες υπό μελέτη όπως ορίζεται στο άρθρο 7.

(3) Τα κράτη μέλη μπορούν να προδιαγράφουν αυστηρότερες απαιτήσεις, με την προϋπόθεση ότι αυτές δεν αντιβαίνουν τις απαιτήσεις της παρούσας οδηγίας.

Άρθρο 4

Διοικητική Αρχή

(1) Τα κράτη μέλη ορίζουν μία ή περισσότερες Διοικητικές Αρχές, εφεξής καλούμενες «Διοικητική Αρχή», οι οποίες έχουν την ευθύνη να διασφαλίζουν την τήρηση όλων των πτυχών ασφαλείας μιας σήραγγας και οι οποίες λαμβάνουν όλα τα απαιτούμενα μέτρα για να εξασφαλίσουν τη συμμόρφωση προς την παρούσα οδηγία.

(2) Η Διοικητική Αρχή μπορεί να ορισθεί σε εθνικό, περιφερειακό ή τοπικό επίπεδο.

(3) Κάθε σήραγγα που βρίσκεται στο έδαφος ενός και μόνον κράτους μέλους εμπίπτει στην αρμοδιότητα μιας και μόνο Διοικητικής Αρχής. Για κάθε σήραγγα που βρίσκεται στο έδαφος δύο κρατών μελών, είτε κάθε κράτος μέλος μπορεί να ορίσει μία Διοικητική Αρχή είτε, εναλλακτικά, τα δύο κράτη μέλη ορίζουν κοινή Διοικητική Αρχή. Εάν υπάρχουν δύο διαφορετικές Διοικητικές Αρχές, οι αποφάσεις που λαμβάνει εκάστη κατά την άσκηση των αντίστοιχων αρμοδιοτήτων και ευθυνών της σχετικά με την ασφάλεια της σήραγγας λαμβάνονται με την προηγούμενη συμφωνία της άλλης Αρχής.

(4) Η Διοικητική Αρχή θέτει σε λειτουργία τις σήραγγες όπως περιγράφεται στο παράρτημα II.

(5) Με την επιφύλαξη περαιτέρω εθνικών ρυθμίσεων σχετικά με το θέμα αυτό, η Διοικητική Αρχή έχει τη δυνατότητα να αναστέλλει ή να περιορίζει τη λειτουργία μιας σήραγγας εφόσον δεν πληρούνται οι όροι ασφαλείας. Η Διοικητική Αρχή προδιαγράφει τους όρους υπό τους οποίους μπορούν να αποκατασταθούν οι φυσιολογικές συνθήκες κυκλοφορίας.

(6) Η Διοικητική Αρχή μεριμνά για την εκτέλεση των ακόλουθων καθηκόντων:

- εκτέλεση τακτικών δοκιμών και επιθεωρήσεων των σηράγγων και κατάρτιση των απαιτήσεων ασφάλειας που σχετίζονται με τις εν λόγω δοκιμές και επιθεωρήσεις.

- εφαρμογή οργανωτικών και επιχειρησιακών σχεδίων (στα οποία περιλαμβάνονται και τα σχέδια έκτακτης ανάγκης) για την κατάρτιση και τον εξοπλισμό των υπηρεσιών έκτακτης ανάγκης.

- καθορισμός των διαδικασιών για το άμεσο κλείσιμο μιας σήραγγας σε περίπτωση έκτακτης ανάγκης.

- εφαρμογή αναγκαίων μέτρων μείωσης του κινδύνου.

(7) Εάν ήδη υπάρχοντες φορείς ορισθούν ως Διοικητικές Αρχές, αυτοί μπορούν να εξακολουθήσουν να ασκούν τις προηγούμενες αρμοδιότητές τους υπό τον όρο ότι ανταποκρίνονται στην παρούσα οδηγία.

Άρθρο 5

Φορέας Επιθεώρησης

Τα κράτη μέλη μεριμνούν ώστε οι Φορείς Επιθεώρησης να διενεργούν επιθεωρήσεις, αξιολογήσεις και δοκιμές. Η διοικητική αρχή μπορεί να εκτελεί η ίδια το καθήκον αυτό. Οι φορείς που διενεργούν τις επιθεωρήσεις, αξιολογήσεις και δοκιμές πρέπει να διαθέτουν υψηλό επίπεδο επάρκειας και να εφαρμόζουν διαδικασίες υψηλής ποιότητας και πρέπει να είναι λειτουργικά ανεξάρτητοι από το Διαχειριστή σήραγγας.

Άρθρο 6

Διαχειριστής Σήραγγας

(1) Για κάθε σήραγγα, που βρίσκεται στο έδαφος ενός κράτους μέλους, είτε βρίσκεται στο στάδιο μελέτης, είτε στο στάδιο κατασκευής, είτε στο στάδιο λειτουργίας, η Διοικητική Αρχή ορίζει ως Διαχειριστή Σήραγγας το δημόσιο ή ιδιωτικό φορέα που είναι αρμόδιος για τη διαχείριση της σήραγγας κατά το συγκεκριμένο στάδιο. Η Διοικητική Αρχή μπορεί να ασκεί η ίδια τα καθήκοντα αυτά.

(2) Για κάθε σήραγγα που βρίσκεται στο έδαφος δύο κρατών μελών, οι δύο Διοικητικές Αρχές ή η κοινή Διοικητική Αρχή αναγνωρίζουν έναν μόνο φορέα υπεύθυνο για τη λειτουργία της σήραγγας.

(3) Οιοδήποτε σημαντικό περιστατικό ή ατύχημα συμβεί σε σήραγγα αποτελεί το αντικείμενο έκθεσης συμβάντος εκπονούμενης από το Διαχειριστή σήραγγας. Η εν λόγω έκθεση διαβιβάζεται στον Αρμόδιο Ασφαλείας, όπως προβλέπεται στο άρθρο 7, στη Διοικητική αρχή και στις υπηρεσίες εκτάκτου ανάγκης εντός μέγιστης περιόδου ενός μηνός.

(4) Όταν συντάσσεται έκθεση έρευνας όπου αναλύονται οι περιστάσεις του περιστατικού ή ατυχήματος ή τα συμπεράσματα που μπορούν να συναχθούν από αυτό, ο Διαχειριστής σήραγγας διαβιβάζει την έκθεση στον Αρμόδιο Ασφαλείας και τις υπηρεσίες εκτάκτου ανάγκης το αργότερο εντός ενός μηνός από την ημερομηνία που ο ίδιος παρέλαβε την έκθεση.

Άρθρο 7

Αρμόδιος Ασφαλείας

(1) Για κάθε σήραγγα, ο Διαχειριστής της διορίζει έναν Αρμόδιο Ασφαλείας, ο οποίος πρέπει προηγουμένως να έχει γίνει αποδεκτός από τη Διοικητική αρχή και ο οποίος συντονίζει όλα τα μέτρα πρόληψης και προστασίας της ασφάλειας των οδηγών και του προσωπικού λειτουργίας της σήραγγας. Ο Αρμόδιος Ασφαλείας μπορεί να είναι μέλος του προσωπικού της σήραγγας ή των υπηρεσιών εκτάκτου ανάγκης, είναι ανεξάρτητος σε όλα τα θέματα που σχετίζονται με την ασφάλεια της οδικής σήραγγας και δεν δέχεται οδηγίες από την εργοδοσία για τα θέματα αυτά. Ο Αρμόδιος Ασφαλείας μπορεί να είναι υπεύθυνος για περισσότερες από μια σήραγγες σε μία περιοχή.

(2) Ο Αρμόδιος Ασφαλείας φέρει σε πέρας τα ακόλουθα καθήκοντα/λειτουργίες:

(a) εξασφάλιση συντονισμού με τις υπηρεσίες έκτακτης ανάγκης και συμμετοχή στην εκπόνηση επιχειρησιακών σχεδίων.

(b) συμμετοχή στον προγραμματισμό, την εφαρμογή και την αξιολόγηση των έκτακτων μέτρων.

(c) συμμετοχή στον καθορισμό των σχεδίων ασφαλείας και την προδιαγραφή της της δομής, του εξοπλισμού και της λειτουργίας τόσο στις νέες σήραγγες όσο και στις μετατροπές των υφιστάμενων.

(d) εξακρίβωση της κατάρτισης του επιχειρησιακού προσωπικού και των υπηρεσιών έκτακτης ανάγκης και της συμμετοχής τους στην οργάνωση ασκήσεων οι οποίες διεξάγονται τακτικά.

(e) παροχή συμβουλών για την έναρξη της χρήσης της κατασκευής, του εξοπλισμού και της λειτουργίας των σηράγγων;

(f) εξακρίβωση της εκτέλεσης της συντήρησης και των επισκευών της κατασκευής και του εξοπλισμού της σήραγγας.

(g) συμμετοχή στην αξιολόγηση κάθε σημαντικού περιστατικού ή ατυχήματος που αναφέρεται στο άρθρο 6 παράγραφοι (2) και (3).

Άρθρο 8

Κοινοποίηση της Διοικητικής Αρχής και του Φορέα Επιθεώρησης

Τα κράτη μέλη κοινοποιούν στην Επιτροπή τις ονομασίες και τις διευθύνσεις της Διοικητικής Αρχής και του Φορέα Επιθεώρησης εντός 18 μηνών από την έναρξη ισχύος της παρούσας οδηγίας. Κοινοποιούν εντός τριών μηνών οιαδήποτε μετέπειτα αλλαγή των στοιχείων αυτών. Η Επιτροπή μπορεί να ζητήσει από τα κράτη μέλη να της παράσχουν περαιτέρω πληροφορίες για τους οργανισμούς αυτούς, εφόσον χρειάζεται.

Άρθρο 9

Σήραγγες στο στάδιο της μελέτης

(1) Οιαδήποτε σήραγγα, της οποίας η μελέτη δεν έχει εγκριθεί από τη Διοικητική Αρχή εντός 18 μηνών από την έναρξη ισχύος της παρούσας οδηγίας, υπόκειται στις απαιτήσεις της παρούσας οδηγίας.

(2) Η κατασκευή της σήραγγας ανατίθεται σύμφωνα με τη διαδικασία που ορίζει το Παράρτημα ΙΙ.

Άρθρο 10

Σήραγγες των οποίων η μελέτη έχει εγκριθεί αλλά οι οποίες δεν έχουν ακόμη ανοίξει για το κοινό

(1) Σε περίπτωση που μια σήραγγα δεν έχει ανοίξει για το κοινό εντός 18 μηνών από την έναρξη ισχύος της παρούσας οδηγίας, η Διοικητική Αρχή εκτιμά τη συμμόρφωσή της προς τις απαιτήσεις της παρούσας οδηγίας .

(2) Εφόσον η Διοικητική Αρχή κρίνει ότι μία σήραγγα δεν είναι σύμφωνη προς τις διατάξεις της παρούσας οδηγίας, κοινοποιεί στο Διαχειριστή της σήραγγας ότι θα πρέπει να ληφθούν τα δέοντα μέτρα για τη αύξηση του επιπέδου ασφαλείας και ενημερώνει τον Αρμόδιο Ασφαλείας.

(3) Η ανακαίνιση της σήραγγας ανατίθεται τότε σύμφωνα με τη διαδικασία που ορίζει το Παράρτημα II.

Άρθρο 11

Σήραγγες ήδη σε λειτουργία

(1) Σε περίπτωση που μία σήραγγα ανοίξει για το κοινό το αργότερο εντός 18 μηνών από την έναρξη ισχύος της παρούσας οδηγίας, η Διοικητική Αρχή πρέπει, εντός 30 μηνών από την έναρξη ισχύος της παρούσας οδηγίας να εκτιμήσει τη συμμόρφωση της σήραγγας προς τις απαιτήσεις του παραρτήματος Ι και, εφόσον χρειάζεται, προτείνει στο Διαχειριστή της σήραγγας σχέδιο αναπροσαρμογής της σήραγγας σύμφωνα με τις απαιτήσεις της παρούσας οδηγίας.

(2) Ο Διαχειριστής της σήραγγας , εφόσον απαιτείται, προτείνει στη Διοικητική Αρχήσχέδιο για την προσαρμογή της σήραγγας προς τις διατάξεις της παρούσας οδηγίας και για τα διορθωτικά μέτρα που προτίθεται να λάβει.

(3) Η Διοικητική Αρχή εγκρίνει τα διορθωτικά μέτρα ή ζητά να τροποποιηθούν.

(4) Στη συνέχεια, η ανακαίνιση της σήραγγας ανατίθεται σύμφωνα με τη διαδικασία που ορίζει το Παράρτημα II.

(5) Τα κράτη μέλη υποβάλουν έκθεση στην Επιτροπή για τον τρόπο που πρόκειται να εκπληρώσουν τις απαιτήσεις της παρούσας οδηγίας, σχετικά με τα προγραμματιζόμενα μέτρα και, εφόσον χρειάζεται, σχετικά με τις συνέπειας ανοίγματος ή κλεισίματος των κύριων οδών πρόσβασης στις σήραγγες εντός τριών ετών από την έναρξη ισχύος της παρούσας οδηγίας. Για να ελαχιστοποιηθούν οι διαταραχές της κυκλοφορίας σε ευρωπαϊκό επίπεδο, η Επιτροπή μπορεί να σχολιάσει το χρονοδιάγραμμα των προγραμματιζόμενων έργων προκειμένου να διασφαλισθεί η συμμόρφωση των σηράγγων προς τις απαιτήσεις της παρούσας οδηγίας.

(6) Η ανακαίνιση σηράγγων πραγματοποιείται σύμφωνα με χρονοδιάγραμμα, το οποίο δεν μπορεί να υπερβαίνει τα δέκα έτη. Εντός τριών ετών από την έναρξη ισχύος της παρούσας οδηγίας, τουλάχιστον το 10% όλων των υπό λειτουργία σηράγγων σε κάθε κράτος μέλος πρέπει να ανταποκρίνεται στις απαιτήσεις της παρούσας οδηγίας, το 50% όλων των υπό λειτουργία σηράγγων εντός έξι ετών και το 100% εντός δέκα ετών.

(7) Όταν το συνολικό μήκος των σηράγγων που ήδη υπάρχουν διαιρούμενο με το συνολικό μήκος του τμήματος του Διευρωπαϊκού Οδικού Δικτύου στο έδαφος κράτους μέλους υπερβαίνει τον ευρωπαϊκό μέσο όρο, το κράτος μέλος μπορεί να παρατείνει την περίοδο που αναφέρεται στην προηγούμενη παράγραφο κατά 50%.

Άρθρο 12

Περιοδικές επιθεωρήσεις

(1) Η Διοικητική Αρχή ελέγχει ότι ο Φορέας Επιθεώρησης διενεργεί τακτικές επιθεωρήσεις για να εξασφαλίζει ότι όλες οι σήραγγες που εμπίπτουν στο πεδίο εφαρμογής της παρούσας οδηγίας είναι σύμφωνες προς τις απαιτήσεις της

(2) Το διάστημα μεταξύ δύο διαδοχικών επιθεωρήσεων μιας δεδομένης σήραγγας δεν υπερβαίνει τα πέντε έτη.

(3) Εφόσον, με βάση την έκθεση του Φορέα Επιθεώρησης, η Διοικητική Αρχή κρίνει ότι μία σήραγγα δεν είναι σύμφωνη προς τις διατάξεις της παρούσας οδηγίας, κοινοποιεί στο Διαχειριστή της σήραγγας και τον Αρμόδιο Ασφαλείας ότι θα πρέπει να ληφθούν μέτρα για τη βελτίωση της ασφάλειας της σήραγγας. . Η Διοικητική Αρχή καθορίζει τους όρους συνέχισης ή επανέναρξης της λειτουργίας της σήραγγας οι οποίοι θα ισχύουν μέχρι την αποπεράτωση των διορθωτικών μέτρων, καθώς και κάθε άλλους ενδεχόμενους περιορισμούς ή όρους.

(4) Εάν τα διορθωτικά μέτρα περιλαμβάνουν οιαδήποτε ουσιαστική τροποποίηση της κατασκευής, τότε, μετά τη λήψη των εν λόγω μέτρων, για τη λειτουργία της σήραγγας απαιτείται νέα έγκριση σύμφωνα με τη διαδικασία του Παραρτήματος ΙΙ.

Άρθρο 13

Ανάλυση κινδύνου

(1) Οι αναλύσεις κινδύνου εκτελούνται από φορέα λειτουργικώς ανεξάρτητο από το Διαχειριστή της Σήραγγας, κατ' αίτηση και υπ' ευθύνη της Διοικητικής Αρχής. Το περιεχόμενο και τα πορίσματα της ανάλυσης κινδύνου περιλαμβάνονται στο φάκελο ασφαλείας που υποβάλλεται στην Διοικητική Αρχή. Η ανάλυση κινδύνου είναι η ανάλυση κινδύνου σε μία δεδομένη σήραγγα, λαμβανομένων υπόψη όλων των παραγόντων σχεδιασμού και των συνθηκών κυκλοφορίας που επηρεάζουν την ασφάλεια, και ιδίως τα χαρακτηριστικά της κυκλοφορίας, το μήκος της σήραγγας, ο τύπος κυκλοφορίας και η μορφή της σήραγγας, καθώς και ο προβλεπόμενος αριθμός διέλευσης βαρέων φορτηγών οχημάτων ανά ημέρα.

(2) Τα κράτη μέλη διασφαλίζουν ότι, σε εθνικό επίπεδο, γίνεται χρήση λεπτομερούς και επακριβούς μεθοδολογίας, ανταποκρινόμενης στις βέλτιστες διατιθέμενες πρακτικές, και ενημερώνουν την Επιτροπή και τα υπόλοιπα κράτη μέλη σχετικά με την εφαρμοζόμενη μεθοδολογία. η Επιτροπή διαθέτει ηλεκτρονικά τις πληροφορίες αυτές στα άλλα κράτη μέλη.

(3) Πέντε έτη από την έναρξη ισχύος της παρούσας οδηγίας, η Επιτροπή θα συντάξει έκθεση σχετικά με την πρακτική που εφαρμόζουν τα κράτη μέλη. Εφόσον χρειασθεί, θα υποβάλει προτάσεις για την υιοθέτηση κοινής εναρμονισμένης μεθοδολογίας ανάλυσης του κινδύνου σύμφωνα με τη διαδικασία που ορίζει το άρθρο 16 παράγραφος 2.

Άρθρο 14

Παρέκκλιση για καινοτόμους τεχνικές

(1) Για να επιτραπεί η εγκατάσταση καινοτόμου εξοπλισμού ασφαλείας ή η χρήση καινοτόμων διαδικασιών ασφαλείας, οι οποίες παρέχουν ισοδύναμη ή καλύτερη προστασία από τις τρέχουσες τεχνολογίες, όπως περιγράφονται στην παρούσα οδηγία, η Διοικητική Αρχή μπορεί να χορηγήσει παρέκκλιση από τις απαιτήσεις της οδηγίας με βάση δεόντως τεκμηριωμένη αίτηση του Διαχειριστή της σήραγγας.

(2) Εάν η Διοικητική Αρχή προτείνει να χορηγήσει παρέκκλιση, το κράτος μέλος υποβάλλει πρώτα αίτηση παρέκκλισης στην Επιτροπή, η οποία περιέχει την αρχική αίτηση και τη γνώμη του Φορέα Επιθεώρησης.

(3) Η Επιτροπή απαντά σύμφωνα με τη διαδικασία που ορίζεται στο άρθρο 16 παράγραφος 2. Εφόσον η απόφαση της είναι αρνητική, η Διοικητική Αρχή δεν χορηγεί την παρέκκλιση.

Άρθρο 15

Προσαρμογή στην τεχνική πρόοδο

Η Επιτροπή προσαρμόζει τα Παραρτήματα της παρούσας οδηγίας στην τεχνική πρόοδο, σύμφωνα με τη διαδικασία που ορίζεται στο άρθρο 16 παράγραφος 2.

Άρθρο 16

Διαδικασία επιτροπής

(1) Η Επιτροπή επικουρείται στα καθήκοντα αυτά από επιτροπή απαρτιζόμενη από αντιπροσώπους των κρατών μελών, της οποίας προεδρεύει η Επιτροπή.

(2) Όταν γίνεται παραπομπή στην παρούσα παράγραφο, εφαρμόζονται τα άρθρα 5 και 7 της απόφασης 1999/468/ΕΚ, λαμβανομένων υπόψη των διατάξεων του άρθρου 8 αυτής.

(3) Η περίοδος που ορίζεται στο άρθρο 5 παράγραφος 6 της απόφασης 1999/468/ΕΚ είναι διάρκειας τριών μηνών.

(4) Η επιτροπή αποφασίζει τον εσωτερικό της κανονισμό.

Άρθρο 17

Μεταφορά της οδηγίας στο δίκαιο των κρατών μελών

(1) Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την παρούσα οδηγία εντός [18 μηνών από την ημερομηνία δημοσίευσής της στην Επίσημη Εφημερίδα]. Διαβιβάζουν αμέσως στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ των διατάξεων αυτών και της παρούσας οδηγίας.

(2) Τα κράτη μέλη μεριμνούν ώστε οι διατάξεις που θεσπίζουν σχετικά να περιέχουν ή να συνοδεύονται κατά την επίσημη δημοσίευσή τους από παραπομπή στην παρούσα οδηγία. Ο τρόπος της παραπομπής αποφασίζεται από τα κράτη μέλη.

Άρθρο 18

Έναρξη ισχύος

Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 19

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος

ΠΑΡΑΡΤΗΜΑ Ι

Μέτρα ασφάλειας του άρθρου 3

1. Βάση για την λήψη απόφασης για τα μέτρα ασφάλειας

1.1. Παράμετροι ασφαλείας

1.1.1. Τα μέτρα ασφαλείας που πρέπει να εφαρμόζονται σε μια σήραγγα βασίζονται σε συστηματική εξέταση όλων των πτυχών του συστήματος που απαρτίζεται από την υποδομή, τη λειτουργία, τους χρήστες και τα οχήματα.

1.1.2. Λαμβάνονται υπόψη οι ακόλουθες παράμετροι:

το μήκος της σήραγγας,

ο αριθμός των κλάδων,

ο αριθμός των λωρίδων κυκλοφορίας,

γεωμετρική μορφή της διατομής,

η οριζόντια και η κατακόρυφη μηκοτομή,

ο τύπος της κατασκευής,

η κυκλοφορία μίας κατεύθυνσης ή δύο κατευθύνσεων,

ο κυκλοφοριακός φόρτος ανά κλάδο (συμπεριλαμβανομένης της χρονικής κατανομής του),

ο κίνδυνος συμφόρησης (ημερήσια ή εποχιακή),

ο χρόνος πρόσβασης των υπηρεσιών έκτακτης ανάγκης,

η παρουσία και το ποσοστό βαρέων φορτηγών οχημάτων,

η παρουσία, το ποσοστό και ο τύπος των επικινδύνων φορτίων,

τα χαρακτηριστικά των οδών προσπέλασης,

το πλάτος των λωρίδων κυκλοφορίας,

ζητήματα ταχύτητας,

γεωγραφικό και μετεωρολογικό περιβάλλον.

1.1.3. Όταν μια σήραγγα έχει ειδικά χαρακτηριστικά σε σχέση με τις προαναφερόμενες παραμέτρους, διεξάγεται ανάλυση κινδύνου σύμφωνα με το άρθρο 13 προκειμένου να προσδιοριστεί αν απαιτούνται πρόσθετα μέτρα ασφαλείας ή/και συμπληρωματικός εξοπλισμός προκειμένου να επιτευχθεί υψηλός βαθμός ασφάλειας της σήραγγας. Κατ' αυτήν την ανάλυση κινδύνου λαμβάνονται υπόψη τα ενδεχόμενα ατυχήματα που σαφώς επηρεάζουν την ασφάλεια των χρηστών της οδού στις σήραγγες τα οποία ενδέχεται να συμβούν κατά το στάδιο λειτουργίας καθώς και το είδος και η έκταση των ενδεχόμενων συνεπειών τους.

1.2. Στοιχειώδεις απαιτήσεις

1.2.1. Για την εξασφάλιση στοιχειώδους επιπέδου ασφαλείας σε όλες τις σήραγγες τις οποίες αφορά η παρούσα οδηγία, εφαρμόζονται τουλάχιστον τα μέτρα ασφαλείας που προβλέπονται στις ακόλουθες παραγράφους. Περιορισμένες παρεκκλίσεις από τις απαιτήσεις αυτές είναι δυνατό να επιτραπούν υπό τον όρο ότι θα ολοκληρωθεί επιτυχώς η ακόλουθη διαδικασία: Τα κράτη μέλη ή η Διοικητική Αρχή διαβιβάζουν στην Επιτροπή πληροφορίες σχετικά με τα εξής:

την(τις) προβλεπόμενη(ες) ελάχιστη(ες) παρέκκλιση(εις),

τους επιτακτικούς λόγους που υπαγορεύουν την προτεινόμενη παρέκκλιση,

τα εναλλακτικά μέτρα μείωσης των κινδύνων που θα χρησιμοποιηθούν ή θα ενισχυθούν προκειμένου να εξασφαλισθεί τουλάχιστον ισοδύναμο επίπεδο ασφαλείας, περιλαμβανομένων των σχετικών αποδείξεων υπό τη μορφή ανάλυσης των σχετικών κινδύνων.

Η Επιτροπή διαβιβάζει την εν λόγω αίτηση για περιορισμένη παρέκκλιση το ταχύτερο δυνατό στα κράτη μέλη και, εν πάση περιπτώσει, εντός μηνός από την παραλαβή του.

Εφόσον, εντός περιόδου τριών μηνών από την παραλαβή της αίτησης, ούτε η Επιτροπή ούτε κράτος μέλος εκφράσει αντιρρήσεις, η περιορισμένη παρέκκλιση θεωρείται ότι έγινε δεκτή και η Επιτροπή ενημερώνει σχετικά όλα τα κράτη μέλη. Εφόσον εκφρασθούν αντιρρήσεις, η Επιτροπή υποβάλει πρόταση σύμφωνα με τη διαδικασία που προβλέπεται στο άρθρο 17 παράγραφος 2. Στην περίπτωση αρνητικής απόφασης, η περιορισμένη παρέκκλιση δεν επιτρέπεται.

1.2.2. Προκειμένου όλες τις σήραγγες στις οποίες εφαρμόζεται η παρούσα οδηγία να διαθέτουν ενιαία διεπαφή για τους χρήστες, δεν επιτρέπεται παρέκκλιση από τις ακόλουθες παραγράφους όσον αφορά το σχεδιασμό των εγκαταστάσεων ασφαλείας που τίθενται στη διάθεση των χρηστών (σταθμοί επείγουσας ανάγκης, σήματα, λωρίδες στάσης, έξοδοι κινδύνου, ραδιοφωνική αναμετάδοση, όταν προβλέπεται).

1.3. Κυκλοφοριακός φόρτος

1.3.1. Για τους σκοπούς του παρόντος παραρτήματος, ως «κυκλοφοριακός φόρτος» νοείται ο ετήσιος μέσος όρος της ημερήσιας κυκλοφορίας που διέρχεται από τη σήραγγα ανά λωρίδα κυκλοφορίας. Για τον καθορισμό του κυκλοφοριακού φόρτου, κάθε μηχανοκίνητο όχημα υπολογίζεται ως μία μονάδα.

1.3.2. Όταν ο αριθμός των βαρέων φορτηγών άνω των 3,5 t υπερβαίνει το 15% του ετήσιου μέσου όρου της ημερήσιας κυκλοφορίας, ή η εποχιακή ημερήσια κυκλοφορία υπερβαίνει σημαντικά τον ετήσιο μέσο όρο ημερήσιας κυκλοφορίας, ο πρόσθετος κίνδυνος εκτιμάται και λαμβάνεται υπόψη για την εφαρμογή των ακόλουθων παραγράφων, μέσω της αύξησης του κυκλοφοριακού φόρτου της σήραγγας.

2. Μέτρα που αφορούν την υποδομή

2.1. Αριθμός κλάδων και λωρίδων

2.1.1. Τα κύρια κριτήρια για να αποφασισθεί αν η προς κατασκευή σήραγγα θα έχει έναν ή δύο κλάδους, είναι η προβολή του κυκλοφοριακού φόρτου και η ασφάλεια. Επίσης, λαμβάνονται υπόψη και άλλοι παράγοντες, όπως το ποσοστό των βαρέων φορτηγών, η κλίση και το μήκος.

2.1.2. Οπωσδήποτε, για τις σήραγγες στο στάδιο της μελέτης, εάν η πρόγνωση για μια 15ετία δείχνει ότι ο κυκλοφοριακός φόρτος θα υπερβαίνει τα 10 000 οχήματα ανά ημέρα και ανά λωρίδα, προβλέπεται να υπάρχει δίδυμη σήραγγα μιας κατεύθυνσης κυκλοφορίας ανά κλάδο όταν ο κυκλοφοριακός φόρτος θα υπερβεί την τιμή αυτή.

2.1.3. Με την εξαίρεση της λωρίδας έκτακτης ανάγκης, εντός και εκτός της σήραγγας διατηρείται ο ίδιος αριθμός λωρίδων. Οποιαδήποτε αλλαγή του αριθμού των λωρίδων γίνεται σε επαρκή απόσταση πριν από την είσοδο της σήραγγας. Η απόσταση αυτή πρέπει να είναι τουλάχιστον ίση προς την απόσταση που διανύει όχημα κινούμενο με την ανώτατη επιτρεπόμενη ταχύτητα σε 10 δευτερόλεπτα. Αν, λόγω των γεωγραφικών συνθηκών, δεν είναι δυνατό να τηρηθεί η απόσταση αυτή, λαμβάνονται πρόσθετα ή/και ενισχυμένα μέτρα για τη βελτίωση της ασφαλείας.

2.2. Γεωμετρία της σήραγγας

2.2.1. Κατά το σχεδιασμό της γεωμετρίας της διατομής και της οριζόντιας και της κατακόρυφης μηκοτομής μιας σήραγγας και των οδών προσπέλασής της, λαμβάνεται ιδιαιτέρως υπόψη η ασφάλεια, δεδομένου ότι οι παράμετροι αυτές έχουν μεγάλη επίδραση επί της πιθανότητας και της σοβαρότητας των ατυχημάτων.

2.2.2. Οι διαμήκεις κλίσεις άνω του 5% δεν επιτρέπονται σε νέες σήραγγες, εκτός εάν δεν υπάρχει καμία άλλη γεωγραφικώς εφικτή λύση.

2.2.3. Σε σήραγγες με κλίση άνω του 3%, λαμβάνονται πρόσθετα ή/και ενισχυμένα μέτρα για τη βελτίωση της ασφάλειας βάσει ανάλυσης κινδύνου.

2.2.4. Όταν το πλάτος της λωρίδας βραδείας κυκλοφορίας είναι μικρότερο από 3,5m και επιτρέπεται η κυκλοφορία βαρέων φορτηγών, λαμβάνονται πρόσθετα ή/και ενισχυμένα μέτρα για τη βελτίωση της ασφάλειας βάσει ανάλυσης κινδύνου.

2.3. Οδοί διαφυγής και έξοδοι κινδύνου

2.3.1. Στις νέες σήραγγες χωρίς λωρίδα έκτακτης ανάγκης, πρέπει να προβλέπονται πεζοδρόμια κινδύνου, υπερυψωμένα ή όχι, τα οποία οι χρήστες της σήραγγας θα χρησιμοποιούν σε περίπτωση μηχανικής βλάβης ή ατυχήματος. Η διάταξη αυτή δεν εφαρμόζεται αν τα κατασκευαστικά χαρακτηριστικά της σήραγγας δεν το επιτρέπουν ή εάν η σχετική δαπάνη είναι δυσανάλογη προς το αποτέλεσμα και εφόσον η σήραγγα είναι μιας κατεύθυνσης και διαθέτει μόνιμο σύστημα επιτήρησης και κλεισίματος λωρίδων.

2.3.2. Στις υφιστάμενες σήραγγες, εάν δεν υπάρχουν ούτε λωρίδα έκτακτης ανάγκης ούτε πεζοδρόμια κινδύνου, λαμβάνονται πρόσθετα ή/και ενισχυμένα μέτρα για να εξασφαλίζεται η ασφάλεια.

2.3.3. Οι έξοδοι κινδύνου επιτρέπουν στους χρήστες της σήραγγας να εγκαταλείπουν τη σήραγγα χωρίς τα οχήματά τους και να φθάνουν σε ασφαλές μέρος σε περίπτωση ατυχήματος ή πυρκαγιάς. Επίσης, παρέχουν πρόσβαση πεζή στη σήραγγα στις υπηρεσίες έκτακτης ανάγκης. Παραδείγματα τέτοιων εξόδων κινδύνου είναι τα εξής:

άμεσες έξοδοι από τη σήραγγα προς τον εξωτερικό χώρο,

διασυνδέσεις μεταξύ κλάδων της σήραγγας,

έξοδοι προς στοά διαφυγής,

καταφύγια με οδό διαφυγής χωριστή από τον κλάδο της σήραγγας.

2.3.4. Δεν επιτρέπεται η κατασκευή καταφυγίων χωρίς έξοδο προς οδούς διαφυγής προς τον εξωτερικό χώρο.

2.3.5. Πρέπει να υπάρχουν έξοδοι κινδύνου εάν οι αναλύσεις των σχετικών κινδύνων, στους οποίους περιλαμβάνονται η εξάπλωση του καπνού και ταχύτητα διάδοσης υπό τις τοπικές συνθήκες, δείχνουν ότι ο εξαερισμός και τα άλλα μέτρα ασφαλείας δεν επαρκούν για να εξασφαλίσουν την ασφάλεια των χρηστών.

2.3.6. Εν πάση περιπτώσει, στις νέες σήραγγες πρέπει να υπάρχουν έξοδοι κινδύνου όταν ο κυκλοφοριακός φόρτος είναι μεγαλύτερος από 2 000 οχήματα ανά λωρίδα κυκλοφορίας.

2.3.7. Στις υφιστάμενες σήραγγες μήκους άνω των 1 000m και των οποίων ο κυκλοφοριακός φόρτος είναι μεγαλύτερος από 2 000 οχήματα ανά λωρίδα κυκλοφορίας, πραγματοποιείται μελέτη για την εκτίμηση της σκοπιμότητας και της αποτελεσματικότητας της κατασκευής νέων εξόδων κινδύνου.

2.3.8. Όταν υπάρχουν έξοδοι κινδύνου, η απόσταση μεταξύ δύο εξόδων κινδύνου δεν πρέπει να υπερβαίνει τα 500m.

2.3.9. Η εξάπλωση του καπνού και της θερμότητας στις οδούς διαφυγής πίσω από την έξοδο κινδύνου πρέπει να προλαμβάνεται με κατάλληλα μέσα, όπως πόρτες, ούτως ώστε οι χρήστες της σήραγγας να μπορούν να φθάσουν ασφαλώς στον εξωτερικό χώρο και οι υπηρεσίες έκτακτης ανάγκης να έχουν πρόσβαση στη σήραγγα.

2.4. Πρόσβαση των υπηρεσιών έκτακτης ανάγκης

2.4.1. Στις σήραγγες δύο κλάδων, εφόσον οι δύο κλάδοι ευρίσκονται στο ίδιο ή σχεδόν στο ίδιο επίπεδο, οι διασυνδέσεις πρέπει να είναι κατάλληλες για τη διέλευση των οχημάτων των υπηρεσιών έκτακτης ανάγκης τουλάχιστον κάθε 1 500m.

2.4.2. Όταν είναι εφικτό από άποψη γεωγραφικής διαμόρφωσης, πρέπει να είναι δυνατή η διέλευση μέσω της κεντρικής νησίδας (μεσαία λωρίδα), έξω από σήραγγα δύο ή περισσότερων κλάδων, κοντά στις εισόδους, ούτως ώστε οι υπηρεσίες έκτακτης ανάγκης να έχουν άμεση προσπέλαση και στους δύο κλάδους.

2.5. Λωρίδες στάσης

2.5.1. Οι νέες σήραγγες διπλής κατεύθυνσης, μήκους άνω των 1 500m και των οποίων ο κυκλοφοριακός φόρτος υπερβαίνει τα 2 000 οχήματα ανά λωρίδα κυκλοφορίας, πρέπει να διαθέτουν λωρίδες στάσης σε αποστάσεις μικρότερες των 1 000m, όταν δεν προβλέπονται λωρίδες έκτακτης ανάγκης.

2.5.2. Σε υφιστάμενες σήραγγες, μήκους άνω των 1 500m και των οποίων ο κυκλοφοριακός φόρτος υπερβαίνει τα 2 000 οχήματα ανά λωρίδα κυκλοφορίας, οι οποίες δεν διαθέτουν λωρίδες έκτακτης ανάγκης, πρέπει να εκτιμάται η σκοπιμότητα και η αποτελεσματικότητα της διαμόρφωσης λωρίδων στάσης.

2.5.3. Εάν τα κατασκευαστικά χαρακτηριστικά της σήραγγας δεν το επιτρέπουν ή εάν η σχετική δαπάνη είναι δυσανάλογη προς το αποτέλεσμα, δεν προβλέπονται λωρίδες στάσης, εφόσον το συνολικό πλάτος της σήραγγας το οποίο είναι προσιτό στα οχήματα, εκτός των υπερυψωμένων τμημάτων, και των κανονικών λωρίδων κυκλοφορίας, είναι τουλάχιστον ίσο προς το πλάτος μια κανονικής λωρίδας κυκλοφορίας.

2.5.4. Οι λωρίδες στάσης περιλαμβάνουν σταθμό επείγουσας ανάγκης.

2.6. Αποστράγγιση/Αποχέτευση

2.6.1. Η αποστράγγιση/αποχέτευση των εύφλεκτων και τοξικών υγρών πραγματοποιείται μέσω καλώς σχεδιασμένων ρείθρων απορροής με σχισμές ή με άλλα μέσα, εφόσον επιτρέπεται η μεταφορά επικίνδυνων εμπορευμάτων. Επιπλέον, το σύστημα αποστράγγισης πρέπει να σχεδιάζεται και συντηρείται ούτως ώστε να εμποδίζεται η διάδοση του πυρός και των εύφλεκτων και τοξικών υγρών στο εσωτερικό των κλάδων.

2.6.2. Στις υφισταμένες σήραγγες, όταν δεν είναι δυνατόν να τηρηθούν οι απαιτήσεις αυτές, ή εάν η σχετική δαπάνη είναι δυσανάλογη προς το αποτέλεσμα, το γεγονός αυτό λαμβάνεται υπόψη όταν αποφασίζεται να επιτραπεί η μεταφορά επικίνδυνων εμπορευμάτων επί τη βάσει ανάλυσης των σχετικών κινδύνων.

2.7. Αντοχή των κατασκευών στη φωτιά

Η βασική δομή όλων των σηράγγων, στην περίπτωση που τοπική κατάρρευσή τους μπορεί να έχει καταστροφικές συνέπειες, π.χ. ολική πλημμύρα, ή των σηράγγων που μπορεί να προκαλέσουν κατάρρευση των γειτονικών κατασκευών, πρέπει να έχει επαρκές επίπεδο αντοχής στη φωτιά.

2.8. Φωτισμός

2.8.1. Ο κανονικός φωτισμός εξασφαλίζει επαρκή ορατότητα για τους οδηγούς στη ζώνη εισόδου και στο εσωτερικό της σήραγγας, ημέρα και νύχτα.

2.8.2. Ο φωτισμός ασφαλείας παρέχει ελάχιστη απαραίτητη ορατότητα στους χρήστες της σήραγγας προκειμένου να εκκενώσουν τη σήραγγα με το όχημά τους σε περίπτωση βλάβης της ηλεκτρικής τροφοδοσίας.

2.8.3. Ο φωτισμός εκκένωσης, όπως φωτεινοί δείκτες εκκένωσης, σε ύψος 1,5m το πολύ, καθοδηγεί τους χρήστες της σήραγγας προκειμένου να εγκαταλείψουν πεζή τη σήραγγα, σε περίπτωση έκτακτης ανάγκης.

2.9. Αερισμός

2.9.1. Κατά το σχεδιασμό, την κατασκευή και τη λειτουργία του συστήματος αερισμού λαμβάνονται υπόψη τα εξής:

ο έλεγχος των ρύπων που εκπέμπουν τα οδικά οχήματα, τόσο υπό κανονικές συνθήκες κυκλοφορίας όσο και σε συνθήκες αιχμής,

ο έλεγχος των ρύπων που εκπέμπουν τα οδικά οχήματα όταν η κυκλοφορία έχει σταματήσει λόγω συμβάντος ή ατυχήματος,

ο έλεγχος της θερμότητας και του καπνού σε περίπτωση πυρκαγιάς.

2.9.2. Όλες οι σήραγγες μήκους άνω των 1 000m με κυκλοφοριακό φόρτο άνω των 2 000 οχημάτων ανά λωρίδα εξοπλίζονται με σύστημα μηχανικού αερισμού.

2.9.3. Στις σήραγγες με κυκλοφορία δύο κατευθύνσεων και/ή με κυκλοφοριακή συμφόρηση, ο διαμήκης αερισμός χρησιμοποιείται μόνον εφόσον η ανάλυση κινδύνου σύμφωνα με το άρθρο 13 δείχνει ότι είναι αποδεκτός και/ή λαμβάνονται ειδικά μέτρα, όπως η κατάλληλη διαχείριση της κυκλοφορίας, βραχύτερες αποστάσεις μεταξύ των εξόδων κίνδυνου, η απαγωγή του καπνού ανά διαστήματα.

2.9.4. Τα συστήματα εγκάρσιου και ημιεγκάρσιου εξαερισμού χρησιμοποιούνται στις σήραγγες όπου τα συστήματα μηχανισμού αερισμού είναι απαραίτητα και δεν επιτρέπεται διαμήκης αερισμός σύμφωνα με το σημείο 2.9.3. Τα συστήματα αυτά πρέπει να είναι ικανά να εξασφαλίζουν την απαγωγή του καπνού σε περίπτωση πυρκαγιάς.

2.9.5. Σε σήραγγες διπλής κατεύθυνσης κυκλοφορίας, των οποίων ο κυκλοφοριακός φόρτος υπερβαίνει τα 2 000 οχήματα ανά λωρίδα, μήκους άνω των 3 000m και οι οποίες διαθέτουν κέντρο ελέγχου και σύστημα εγκάρσιου ή ημιεγκάρσιου αερισμού, λαμβάνονται τα εξής στοιχειώδη μέτρα όσον αφορά τον αερισμό:

εγκαθίστανται φράκτες αέρα και καπνού, οι οποίοι μπορούν να λειτουργούν χωριστά ή σε ομάδες,

η διαμήκης ταχύτητα του αέρα παρακολουθείται συνεχώς και η διαδικασία ρύθμισης του συστήματος εξαερισμού (φράκτες, ανεμιστήρες κλπ.) προσαρμόζεται ανάλογα.

2.10. Σταθμοί έκτακτης ανάγκης

2.10.1. Οι σταθμοί έκτακτης ανάγκης αποβλέπουν στην παροχή εξοπλισμού ασφαλείας διαφόρων ειδών, ιδίως τηλέφωνο έκτακτης ανάγκης και πυροσβεστήρες, αλλά δεν προορίζονται για την προστασία των χρηστών από τα αποτελέσματα πυρκαγιάς.

2.10.2. Οι σταθμοί αυτοί μπορούν να συνίστανται σε κιβώτιο στο πλευρικό τοίχωμα ή, κατά προτίμηση, σε εσοχή του τοιχώματος. Εξοπλίζονται με τουλάχιστον ένα τηλέφωνο κινδύνου και με δύο πυροσβεστήρες.

2.10.3. Σταθμοί επείγουσας ανάγκης πρέπει να υπάρχουν κοντά στις εισόδους και στο εσωτερικό των σηράγγων, ανά διαστήματα που δεν υπερβαίνουν τα 150m για τις νέες σήραγγες και τα 250m για τις υφιστάμενες.

2.11. Υδροδότηση

Σε όλες τις σήραγγες πρέπει να υπάρχει υδροδότηση. Στις εισόδους και στο εσωτερικό εγκαθίστανται κρουνοί ανά διαστήματα που δεν υπερβαίνουν τα 250m. Εάν η υδροδότηση δεν είναι δυνατή, πρέπει να ελέγχεται ότι επαρκής ποσότητα νερού παρέχεται με αλλά μέσα.

2.12. Οδική σήμανση

Για την επισήμανση όλων των εγκαταστάσεων ασφαλείας που παρέχονται στους χρήστες της σήραγγας χρησιμοποιούνται ειδικά σήματα. Στο Παράρτημα ΙΙΙ περιέχονται όλα τα σήματα και οι επιγραφές προς χρήση στις σήραγγες.

2.13. Κέντρο ελέγχου

2.13.1. Σε όλες τις σήραγγες μήκους άνω των 3 000m των οποίων ο κυκλοφοριακός φόρτος υπερβαίνει τα 2 000 οχήματα ανά λωρίδα πρέπει να υπάρχει κέντρο ελέγχου.

2.13.2. Η επιτήρηση περισσοτέρων της μιας σηράγγων είναι δυνατό να γίνεται από ένα μόνο κέντρο ελέγχου.

2.14. Συστήματα παρακολούθησης

2.14.1. Σε όλες τις σήραγγες που διαθέτουν κέντρο ελέγχου εγκαθίστανται τηλεοπτικά συστήματα παρακολούθησης καθώς και σύστημα για την αυτόματη ανίχνευση των κυκλοφοριακών συμβάντων (π.χ. οχημάτων που σταματούν).

2.14.2. Οι σήραγγες που δεν διαθέτουν κέντρο ελέγχου και στις οποίες η λειτουργία του μηχανικού αερισμού για την απαγωγή του καπνού είναι διαφορετική από την αυτόματη λειτουργία του συστήματος αερισμού για τον έλεγχο των ρύπων, πρέπει να διαθέτουν σύστημα αυτόματης ανίχνευσης της πυρκαγιάς.

2.15. Εξοπλισμός για το κλείσιμο της σήραγγας

2.15.1. Στις όλες τις σήραγγες μήκους άνω των 1 000m εγκαθίστανται φωτεινοί σηματοδότες πριν από τις εισόδους ούτως ώστε η σήραγγα να μπορεί να κλείνει σε περίπτωση έκτακτης ανάγκης. Για την εξασφάλιση της δέουσας συμμόρφωσης προβλέπονται συμπληρωματικά μέσα όπως πίνακες μεταβλητών μηνυμάτων και φράγματα.

2.15.2. Στο εσωτερικό όλων των σηράγγων μήκους άνω των 3 000m οι οποίες διαθέτουν κέντρο ελέγχου και των οποίων ο κυκλοφοριακός φόρτος υπερβαίνει τα 2 000 οχήματα ανά λωρίδα, συνιστάται να εγκαθίσταται ανά διαστήματα το πολύ 1 000m, εξοπλισμός που να επιτρέπει την ακινητοποίηση των οχημάτων. Ο εν λόγω εξοπλισμός αποτελείται από φωτεινούς σηματοδότες και, ενδεχομένως, συμπληρωματικά μέσα όπως μεγάφωνα, πίνακες μεταβλητών μηνυμάτων και φράγματα.

2.16. Συστήματα επικοινωνίας

2.16.1. Σε όλες τις σήραγγες μήκους άνω των 1 000m με κυκλοφοριακό φόρτο άνω των 2 000 οχημάτων ανά λωρίδα εγκαθίσταται σύστημα ραδιοφωνικής αναμετάδοσης για τις υπηρεσίες έκτακτης ανάγκης.

2.16.2. Όταν υπάρχει κέντρο ελέγχου, πρέπει να υπάρχει η δυνατότητα διακοπής της ραδιοφωνικής αναμετάδοσης των διαύλων που προορίζονται για τους χρήστες της σήραγγας, εφόσον υπάρχουν, για τη μετάδοση μηνυμάτων επείγουσας ανάγκης.

2.16.3. Τα καταφύγια και οι λοιπές εγκαταστάσεις όπου οι χρήστες πρέπει να περιμένουν πριν εξέλθουν από τη σήραγγα πρέπει να διαθέτουν μεγάφωνα για την ενημέρωση των χρηστών.

2.17. Ηλεκτροδότηση και ηλεκτρικά κυκλώματα

2.17.1. Όλες οι σήραγγες πρέπει να διαθέτουν σύστημα ηλεκτροδότησης έκτακτης ανάγκης ικανό να εξασφαλίζει τη λειτουργία των εξοπλισμών ασφαλείας που είναι απαραίτητοι για την εκκένωση, μέχρις ότου οι χρήστες εκκενώσουν τη σήραγγα.

2.17.2. Τα ηλεκτρικά κυκλώματα καθώς και τα κυκλώματα μετρήσεων και ελέγχου σχεδιάζονται ούτως ώστε τυχόν τοπική βλάβη (π.χ. λόγω πυρκαγιάς) να μην επηρεάζει τα μη ενεχόμενα κυκλώματα.

2.18. Αντοχή των εξοπλισμών στην πυρκαγιά

Κατά την επιλογή του επιπέδου αντοχής όλων των εξοπλισμών της σήραγγας στην πυρκαγιά λαμβάνονται υπόψη οι τεχνολογικές δυνατότητες και επιδιώκεται η διατήρηση των απαραίτητων λειτουργιών ασφαλείας σε περίπτωση πυρκαγιάς.

2.19. Συνοπτικός πίνακας στοιχειωδών απαιτήσεων

Ο πίνακας που ακολουθεί παρέχει σύνοψη των στοιχειωδών απαιτήσεων των προηγούμενων παραγράφων. Οι στοιχειώδεις απαιτήσεις είναι οι απαιτήσεις του λειτουργικού κειμένου του παρόντος Παραρτήματος.

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

>ΘΕΣΗ ΠIΝΑΚΑ>

3. Μέτρα σχετικά με τη λειτουργία

3.1. Μέσα για τη λειτουργία

Η λειτουργία της σήραγγας πρέπει να οργανώνεται και να διαθέτει τα κατάλληλα μέσα ούτως ώστε να διασφαλίζεται η συνέχεια και η ασφάλεια της κυκλοφορίας στο εσωτερικό της. Το προσωπικό εκμετάλλευσης και των υπηρεσιών έκτακτης ανάγκης λαμβάνουν τη δέουσα αρχική και συνεχή κατάρτιση.

3.2. Σχεδιασμός έκτακτης ανάγκης

Όλες οι σήραγγες πρέπει να διαθέτουν σχέδια για την αντιμετώπιση έκτακτων αναγκών. Στις σήραγγες που αρχίζουν και τελειώνουν σε διαφορετικά κράτη μέλη, προβλέπεται ένα μόνο σχέδιο αντιμετώπισης των εκτάκτων αναγκών στο οποίο συμμετέχουν οι δύο χώρες.

3.3. Έργα στις σήραγγες

Το πλήρες ή μερικό κλείσιμο λωρίδων κυκλοφορίας λόγω προγραμματισμένων έργων κατασκευής ή συντήρησης, πρέπει να αρχίζει πάντα εκτός της σήραγγας. Προς τούτο είναι δυνατό να χρησιμοποιούνται πίνακες μεταβλητών μηνυμάτων, οδική σήμανση και μηχανικά φράγματα.

3.4. Διαχείριση ατυχημάτων συμβάντων

Σε περίπτωση σοβαρού ατυχήματος ή συμβάντος, κλείνουν αμέσως όλοι οι πρέποντες κλάδοι της σήραγγας.

Το κλείσιμο πραγματοποιείται με ταυτόχρονη ενεργοποίηση όχι μόνο του προαναφερόμενου εξοπλισμού μπροστά από τις εισόδους, αλλά και των πινάκων μεταβλητών μηνυμάτων, της φωτεινής σηματοδότησης και των μηχανικών φραγμάτων στο εσωτερικό της σήραγγας, εφόσον υπάρχουν, ούτως ώστε όλη η κυκλοφορία να σταματήσει αμέσως έξω και μέσα στη σήραγγα. Στις σήραγγες μήκους κάτω των 1 000m, το κλείσιμο μπορεί να γίνεται και με άλλα μέσα. Η διαχείριση της κυκλοφορίας πρέπει να γίνεται κατά τρόπο ώστε τα μη θιγόμενα οχήματα να μπορούν να εγκαταλείπουν ταχέως τη σήραγγα.

Ο χρόνος πρόσβασης για τις υπηρεσίες έκτακτης ανάγκης σε περίπτωση συμβάντος στη σήραγγα πρέπει να είναι όσο το δυνατόν μικρότερος και να μετράται κατά τη διάρκεια περιοδικών ασκήσεων. Επί πλέον, μπορεί να μετράται επ' ευκαιρία των συμβάντων. Στις μεγάλες σήραγγες διπλής κατεύθυνσης με υψηλούς κυκλοφοριακούς φόρτους, η ανάλυση κινδύνου σύμφωνα με το άρθρο 13 καθορίζει εάν οι υπηρεσίες έκτακτης ανάγκης πρέπει να εγκαθίστανται και στα δύο άκρα της σήραγγας.

3.5. Δραστηριότητα του κέντρου ελέγχου

Σε όλες τις σήραγγες, για τις οποίες απαιτείται κέντρο έλέγχου, συμπεριλαμβανομένων εκείνων που αρχίζουν και τελειώνουν σε διαφορετικά κράτη μέλη, σε κάθε δεδομένη στιγμή τον πλήρη έλεγχο έχει ένα μόνο κέντρο.

3.6. Κλείσιμο σήραγγας

Στην περίπτωση κλεισίματος της σήραγγας (για μακρό ή βραχύ χρονικό διάστημα), οι χρήστες ενημερώνονται για τις καλύτερες εναλλακτικές διαδρομές, μέσω εύκολα προσπελάσιμων συστημάτων πληροφοριών.

Οι εν λόγω εναλλακτικές διαδρομές αποτελούν μέρος συστηματικών σχεδίων έκτακτης ανάγκης και αποσκοπούν στη διατήρηση κατά το δυνατόν της ροής της κυκλοφορίας και την ελαχιστοποίηση των δευτερευουσών επιπτώσεων στις γύρω περιοχές.

Τα κράτη μέλη καταβάλλουν κάθε εύλογη προσπάθεια προκειμένου να αποφύγουν καταστάσεις κατά τις οποίες μια σήραγγα που βρίσκεται στο έδαφος δύο κρατών μελών δεν είναι δυνατό να χρησιμοποιηθεί λόγω των συνεπειών κακών καιρικών συνθηκών.

3.7. Μεταφορά επικίνδυνων εμπορευμάτων

Όσον αφορά την πρόσβαση στις σήραγγες των οχημάτων που μεταφέρουν επικίνδυνα εμπορεύματα εφαρμόζονται τα εξής μέτρα, όπως αυτά ορίζονται στη σχετική ευρωπαϊκή νομοθεσία για τις οδικές μεταφορές επικίνδυνων εμπορευμάτων:

πριν από τη θέσπιση κανονισμών και απαιτήσεων για τη μεταφορά επικίνδυνων εμπορευμάτων μέσω σήραγγας εκτελείται ανάλυση κινδύνου σύμφωνα με το άρθρο 13,

εγκαθίσταται κατάλληλη σήμανση για την επιβολή των κανονισμών πριν από την τελευταία δυνατή έξοδο πριν από τη σήραγγα και στις εισόδους της σήραγγας, καθώς και αρκετά πριν, ώστε οι οδηγοί να είναι σε θέση να επιλέγουν εναλλακτικές διαδρομές,

εξετάζεται το ενδεχόμενο λήψης ειδικών μέτρων λειτουργίας με σκοπό τη μείωση των κινδύνων, τα οποία σχετίζονται με το σύνολο ή μέρος των οχημάτων που μεταφέρουν επικίνδυνα εμπορεύματα στις σήραγγες, όπως δήλωση πριν από την είσοδο ή διέλευση σε φάλαγγες που πλαισιώνονται από οχήματα συνοδείας, κατά περίπτωση και μετά την προαναφερόμενη ανάλυση του κινδύνου.

3.8. Προσπέρασμα στις σήραγγες

Η απόφαση αν θα επιτρέπεται στα βαριά φορτηγά οχήματα να προσπερνούν μέσα στις σήραγγες με περισσότερες της μιας λωρίδες ανά κατεύθυνση, λαμβάνεται μετά από ανάλυση κινδύνου.

3.9. Αποστάσεις μεταξύ οχημάτων και ταχύτητα

Η κατάλληλη ταχύτητα των οχημάτων και η μεταξύ τους απόσταση έχουν πολύ μεγάλη σημασία στις σήραγγες και πρέπει να τύχουν ιδιαίτερης προσοχής. Τούτο περιλαμβάνει την ενημέρωση των χρηστών των σηράγγων για τις κατάλληλες ταχύτητες και αποστάσεις. Πρέπει να λαμβάνονται μέτρα επιβολής, κατά περίπτωση.

Οι χρήστες των οδών που οδηγούν επιβατικά αυτοκίνητα θα πρέπει, υπό κανονικές συνθήκες, να τηρούν απόσταση ασφαλείας από το προπορευόμενο όχημα ίση προς την απόσταση που διανύει το όχημα σε χρονικό διάστημα 2 δευτερολέπτων. Οι αποστάσεις αυτές διπλασιάζονται για τα βαρέα φορτηγά οχήματα.

Στην περίπτωση που η κυκλοφορία σταματά σε σήραγγα, οι χρήστες θα πρέπει να τηρούν απόσταση τουλάχιστον 5m από το προπορευόμενο όχημα, εκτός αν αυτό δεν είναι δυνατό λόγω έκτακτης ακινητοποίησης.

4. Ενημερωτικές εκστρατείες

Οργανώνονται εκστρατείες ενημέρωσης για την ασφάλεια των σηράγγων. Οι εκστρατείες αυτές πραγματοποιούνται σε συνεργασία με τα ενδιαφερόμενα μέρη, με βάση το εναρμονισμένο έργο των διεθνών οργανώσεων. Οι εν λόγω ενημερωτικές εκστρατείες καλύπτουν την ορθή συμπεριφορά των χρηστών της οδού κατά την προσέγγιση στις σήραγγες και την οδήγηση μέσα σε αυτές, ιδίως σε περίπτωση μηχανικής βλάβης των οχημάτων, την κυκλοφοριακή συμφόρηση, τα ατυχήματα και τις πυρκαγιές.

Οι πληροφορίες για τον διαθέσιμο εξοπλισμό ασφαλείας και την ορθή συμπεριφορά των χρηστών της οδού πρέπει να παρέχονται σε κατάλληλα σημεία στους χρήστες της σήραγγας (π.χ. σε χώρους ανάπαυσης πριν από τις σήραγγες στις εισόδους των σηράγγων όταν η κυκλοφορία σταματά ή στο Διαδίκτυο).

ΠΑΡΑΡΤΗΜΑ ΙΙ

Έγκριση της μελέτης, φάκελος ασφαλείας,

θέση μιας σήραγγας σε λειτουργία, τροποποιήσεις και περιοδικές ασκήσεις

1. Έγκριση της μελέτης

1.1. Οι διατάξεις της παρούσας οδηγίας ισχύουν από το στάδιο της προμελέτης και μετά.

1.2. Πριν από την έναρξη οποιωνδήποτε εργασιών κατασκευής, ο Διαχειριστής της Σήραγγας καταρτίζει το φάκελο ασφαλείας που περιγράφεται στα σημεία 2.2 και 2.3 προκειμένου για σήραγγα που βρίσκεται στο στάδιο μελέτης και συμβουλεύεται τον Αρμόδιο Ασφαλείας. Ο Διαχειριστής της Σήραγγας υποβάλλει το φάκελο ασφαλείας στη Διοικητική Αρχή και επισυνάπτει τη γνώμη του Αρμοδίου Ασφαλείας και/ή του Φορέα Επιθεώρησης, όταν υπάρχει.

1.3. Η μελέτη εγκρίνεται, αναλόγως, από την αρμόδια αρχή, η οποία ενημερώνει το Διαχειριστή της Σήραγγας και τη Διοικητική Αρχή για την απόφασή της.

2.. Φάκελος ασφαλείας

2.1. Ο Διαχειριστής της Σήραγγας καταρτίζει το φάκελο ασφαλείας για κάθε σήραγγα και μεριμνά για τη διαρκή επικαιροποίησή του, διαβιβάζει δε στον Αρμόδιο Ασφαλείας αντίγραφο του φακέλου αυτού.

2.2. Ο φάκελος ασφαλείας περιγράφει τα απαιτούμενα προληπτικά μέτρα και τα μέτρα προστασίας των χρηστών, λαμβανομένων υπόψη των ατόμων περιορισμένης κινητικότητας και των ατόμων με αναπηρίες, της φύσης της οδού, της μορφής του έργου, του περιβάλλοντος χώρου, της φύσης της κυκλοφορίας και του πεδίου δράσης των υπηρεσιών έκτακτης ανάγκης που ορίζονται στο άρθρο 2 της παρούσας οδηγίας.

2.3. Συγκεκριμένα, ο φάκελος ασφαλείας για κάθε σήραγγα στο στάδιο της μελέτης περιλαμβάνει:

περιγραφή της προγραμματιζόμενης κατασκευής και της πρόσβασης σε αυτήν, μαζί με τα σχέδια που είναι αναγκαία για την κατανόηση του σχεδιασμού της και των προβλεπόμενων διευθετήσεων λειτουργίας της,

μελέτη πρόγνωσης της κυκλοφορίας όπου προδιαγράφονται και αιτιολογούνται οι αναμενόμενες συνθήκες μεταφοράς επικίνδυνων εμπορευμάτων, καθώς και την ανάλυση κινδύνου που απαιτείται σύμφωνα με το σημείο 3.7 του Παραρτήματος Ι,

ειδική έρευνα των κινδύνων όπου περιγράφονται ατυχήματα τα οποία σαφώς άπτονται της ασφαλείας των χρηστών της οδού στις σήραγγες και τα οποία μπορούν να συμβούν στο στάδιο λειτουργίας και η φύση και το μέγεθος των πιθανών συνεπειών τους. στην έρευνα αυτήν πρέπει να προσδιορίζονται και να αιτιολογούνται τα μέτρα για τη μείωση της πιθανότητας ατυχήματος και των συνεπειών τους,

γνώμη εμπειρογνώμονα ή οργανισμού, ειδικού στον τομέα αυτόν, ο οποίος μπορεί να είναι ο Φορέας Επιθεώρησης.

2.4. Ο φάκελος ασφαλείας σήραγγας στο στάδιο της έναρξης της λειτουργίας, πέραν της τεκμηρίωσης που απαιτείται για τις σήραγγες στο στάδιο του σχεδιασμού, περιλαμβάνει επίσης:

περιγραφή της οργάνωσης των ανθρώπινων και υλικών πόρων και των οδηγιών που έχει προδιαγράψει ο Διαχειριστής της Σήραγγας για τη λειτουργία και τη συντήρηση της σήραγγας,

σχέδιο αντιμετώπισης έκτακτων αναγκών καταρτισμένο από κοινού με τις υπηρεσίες έκτακτης ανάγκης στο οποίο λαμβάνονται επίσης υπόψη τα άτομα περιορισμένης κινητικότητας και τα άτομα με αναπηρίες

περιγραφή του συστήματος συνεχούς ανάδρασης σχετικά με την αποκτώμενη πείρα, μέσω του οποίου μπορούν να καταγράφονται και να αναλύονται σημαντικά συμβάντα και ατυχήματα.

2.5. Ο φάκελος ασφαλείας σήραγγας η οποία ευρίσκεται εν λειτουργία, πέραν της τεκμηρίωσης που απαιτείται για τις σήραγγες στο στάδιο της έναρξης της λειτουργίας, περιλαμβάνει επίσης:

έκθεση και ανάλυση των σημαντικών συμβάντων και ατυχημάτων, που συνέβησαν μετά την έναρξη εφαρμογής της παρούσας οδηγίας,

κατάλογο των διενεργούμενων ασκήσεων ετοιμότητας και ανάλυση των σχετικών διδαγμάτων.

3. Θέση σε λειτουργία

3.1. Η παράδοση της σήραγγας στο κοινό υπόκειται στην άδεια της Διοικητικής Αρχής (θέση σε λειτουργία) σύμφωνα με την εξής διαδικασία.

3.2. Η διαδικασία ισχύει επίσης για την παράδοση μιας σήραγγας στο κοινό μετά από οιαδήποτε μεγάλη αλλαγή στην κατασκευή και τη λειτουργία της ή οιεσδήποτε μεγάλες εργασίες τροποποίησής της, οι οποίες μπορούν να μεταβάλουν σημαντικά κάποιο από τα συστατικά στοιχεία του φακέλου ασφαλείας.

3.3. Ο Διαχειριστής της Σήραγγας διαβιβάζει το φάκελο ασφάλειας που αναφέρεται στο σημείο 2.4, στον Αρμόδιο Ασφαλείας, ο οποίος γνωμοδοτεί σχετικά με την παράδοση της σήραγγας στο κοινό.

3.4. Ο Διαχειριστής της Σήραγγας διαβιβάζει τον εν λόγω φάκελο ασφάλειας στη Διοικητική Αρχή και επισυνάπτει τη γνώμη του Αρμόδιου Ασφαλείας. Η Διοικητική Αρχή αποφασίζει εάν θα επιτρέψει ή όχι την παράδοση της σήραγγας στο κοινό, ή εάν θα επιβάλει περιοριστικούς όρους, και κοινοποιεί την ανάλογη απόφασή της στο Διαχειριστή της Σήραγγας. Αντίγραφο της απόφασης διαβιβάζεται στις υπηρεσίες έκτακτης ανάγκης.

4. Τροποποιήσεις

4.1. Ο Διαχειριστής της Σήραγγας ζητά νέα άδεια λειτουργίας για κάθε ουσιαστική τροποποίηση της δομής, του εξοπλισμού ή της λειτουργίας που μπορούν να αλλοιώσουν σημαντικά κάποιο συστατικό στοιχείο του φακέλου ασφαλείας. Ο Διαχειριστής της Σήραγγας ζητά νέα άδεια λειτουργίας σύμφωνα με τη διαδικασία που περιγράφεται στο σημείο 3.

4.2. Ο Διαχειριστής της Σήραγγας ενημερώνει τον Αρμόδιο Ασφαλείας για κάθε άλλη τροποποίηση της δομής και της λειτουργίας. Επίσης, πριν από κάθε εργασία τροποποίησης της σήραγγας, ο Διαχειριστής της Σήραγγας διαβιβάζει στον Αρμόδιο Ασφαλείας τεκμηρίωση όπου αναλύονται οι σχετικές προτάσεις.

4.3. Ο Αρμόδιος Ασφαλείας εξετάζει τις συνέπειες της τροποποίησης και σε κάθε περίπτωση δίνει τη γνώμη του στο Διαχειριστή της Σήραγγας ο οποίος αποστέλλει αντίγραφο στη Διοικητική αρχή και στις υπηρεσίες έκτακτης ανάγκης.

5. Περιοδικές ασκήσεις

Ο Διαχειριστής της Σήραγγας και οι υπηρεσίες έκτακτης ανάγκης, σε συνεργασία με τον Αρμόδιο Ασφαλείας, διοργανώνουν κοινές περιοδικές ασκήσεις του προσωπικού της σήραγγας και των υπηρεσιών έκτακτης ανάγκης.

Οι ασκήσεις:

πρέπει να είναι όσο το δυνατόν πιο ρεαλιστικές και να ανταποκρίνονται σε προκαθορισμένα σενάρια συμβάντων,

να δίδουν σαφή αξιολογικά αποτελέσματα,

να προλαμβάνουν τυχόν ζημία στη σήραγγα,

μπορούν επίσης να διεξάγονται, εν μέρει, με επιτραπέζιες ή ηλεκτρονικές προσομοιώσεις για την εξαγωγή συμπληρωματικών αποτελεσμάτων.

(α) Ανά τετραετία εκτελούνται, σε κάθε σήραγγα, ασκήσεις πλήρους κλίμακας υπό όσο το δυνατόν ρεαλιστικότερες συνθήκες. Το κλείσιμο της σήραγγας θα ζητείται μόνον εφόσον είναι δυνατό να γίνουν παραδεκτές ρυθμίσεις για την εκτροπή της κυκλοφορίας. Κατά τα ενδιάμεσα έτη εκτελούνται ασκήσεις μερικού χαρακτήρα ή/και ασκήσεις προσομοίωσης. Σε περιοχές όπου γειτνιάζουν πολλές σήραγγες, η άσκηση πλήρους κλίμακας πρέπει να εκτελείται σε μία τουλάχιστον από τις σήραγγες αυτές.

(β) Ο Αρμόδιος Ασφαλείας και οι υπηρεσίες έκτακτης ανάγκης αξιολογούν από κοινού τις ασκήσεις συντάσσουν έκθεση και υποβάλλουν κατάλληλες προτάσεις.

ΠΑΡΑΡΤΗΜΑ ΙΙΙ

Σήμανση σηράγγων

1. Γενικές απαιτήσεις

Στη συνέχεια παρατίθενται τα οδικά σήματα και τα σύμβολα προς χρήση στις σήραγγες. Τα περισσότερα οδικά σήματα που αναφέρονται στο παρόν τμήμα περιγράφονται στη Σύμβαση Οδικής Σήμανσης και Σηματοδότησης, της Βιέννης, του 1968, εκτός αν ορίζεται διαφορετικά.

Για τη διευκόλυνση της διεθνούς κατανόησης των σημάτων, το σύστημα σήμανσης και σημάτων που προβλέπει το παρόν Παράρτημα βασίζεται στη χρήση σχημάτων και χρωμάτων για το χαρακτηρισμό κάθε κατηγορίας σημάτων και, όπου είναι δυνατό, στη χρήση γραφικών συμβόλων αντί επιγραφών. Εάν τα κράτη μέλη θεωρούν αναγκαίο να τροποποιήσουν τα προδιαγραφόμενα σήματα και σύμβολα, οι τροποποιήσεις δεν πρέπει να αλλοιώνουν τα ουσιώδη χαρακτηριστικά τους. Όταν τα κράτη μέλη δεν εφαρμόζουν τη Σύμβαση της Βιέννης, τα προδιαγραφόμενα σήματα και σύμβολα επιτρέπεται να τροποποιούνται, υπό την προϋπόθεση ότι οι τροποποιήσεις δεν αλλοιώνουν τον ουσιώδη σκοπό τους.

1.1. Τα οδικά σήματα χρησιμοποιούνται για την υπόδειξη των ακόλουθων εξοπλισμών ασφαλείας μέσα σε σήραγγες:

Λωρίδες στάσης,

Έξοδοι κινδύνου: το ίδιο σήμα χρησιμοποιείται για όλα τα είδη εξόδων κινδύνου.

Οδοί διαφυγής προς τις εξόδους ασφαλείας: οι δύο πλησιέστερες έξοδοι κινδύνου επισημαίνονται στα τοιχώματα της σήραγγας δίπλα στις εξόδους, σε αποστάσεις 25m το πολύ, και σε ύψος από 1,0 έως 1,5m, από τη στάθμη της διόδου διαφυγής με αναγραφή των αποστάσεων μέχρι τις εξόδους.

Σταθμοί έκτακτης ανάγκης: σήματα που υποδεικνύουν το σημείο όπου βρίσκονται τα τηλέφωνα έκτακτης ανάγκης και οι πυροσβεστήρες.

1.2. Ραδιοσυχνότητες:

Στις σήραγγες στις οποίες οι χρήστες μπορούν να λαμβάνουν πληροφορίες μέσω του ραδιοφώνου τους, κατάλληλο σήμα τοποθετημένο πριν από την είσοδο δίνει οδηγίες στους χρήστες για τον τρόπο με τον οποίον μπορούν να λάβουν τις πληροφορίες αυτές.

1.3. Τα σήματα και οι επισημάνσεις σχεδιάζονται και τοποθετούνται έτσι ώστε να είναι σαφώς ορατά.

2. Περιγραφή σημάτων και πινακίδων

Τα κράτη μέλη χρησιμοποιούν κατάλληλα σήματα, εφόσον απαιτείται, στο χώρο προειδοποίησης που προηγείται της σήραγγας, στο εσωτερικό της σήραγγας και μετά το πέρας της σήραγγας. Κατά το σχεδιασμό των σημάτων αναγγελίας της σήραγγας, λαμβάνονται υπόψη οι τοπικές συνθήκες κυκλοφορίας και κατασκευής καθώς και οι λοιπές τοπικές συνθήκες. Χρησιμοποιούνται σήματα σύμφωνα με τη Σύμβαση Οδικής Σήμανσης και Σηματοδότησης, της Βιέννης, πλην των κρατών μελών που δεν εφαρμόζουν τη Σύμβαση της Βιέννης.

2.1. Σήμα «σήραγγα»

>ΑΝΑΦΟΡΑ ΣΕ ΓΡΑΦΗΚΟ>

// Σε κάθε είσοδο της σήραγγας τοποθετείται το ακόλουθο σήμα:

Σήμα Ε11Α για τις οδικές σήραγγες της Σύμβασης της Βιέννης.

Το μήκος περιλαμβάνεται είτε στο κατώτερο μέρος της πινακίδας ή σε συμπληρωματική πινακίδα Η2.

Για τις σήραγγες μήκους άνω των 3 000m, το εναπομένον μήκος της σήραγγας αναγράφεται κάθε 1 000m.

Μπορεί να αναγράφεται επίσης και το όνομα της σήραγγας.

2.2. Οριζόντια σήμανση

Τοποθετείται οριζόντια διαγράμμιση στο παρόδιο άκρο.

Στις σήραγγες με διπλή κατεύθυνση κυκλοφορίας, πρέπει να χρησιμοποιούνται ευδιάκριτα μέσα κατά μήκος της διαχωριστικής γραμμής (μονής ή διπλής) μεταξύ των δύο κατευθύνσεων κυκλοφορίας.

2.3. Σήματα και πινακίδες για την επισήμανση των εγκαταστάσεων

Σταθμοί έκτακτης ανάγκης

Οι σταθμοί έκτακτης ανάγκης φέρουν ενημερωτικά σήματα τα οποία συνίστανται σε σήματα F σύμφωνα με τη Σύμβαση της Βιέννης και υποδεικνύουν τον εξοπλισμό που ευρίσκεται στη διάθεση των χρηστών όπως

>ΘΕΣΗ ΠIΝΑΚΑ>

Στους σταθμούς ασφαλείας που χωρίζονται από τη σήραγγα με πόρτα, τοποθετείται ένα ευανάγνωστο κείμενο, συνταγμένο στις κατάλληλες γλώσσες, το οποίο επισημαίνει ότι ο σταθμός ασφάλειας δεν εξασφαλίζει προστασία σε περίπτωση πυρκαγιάς. Σχετικό παράδειγμα είναι το εξής:

«Ο ΧΩΡΟΣ ΑΥΤΟΣ ΔΕΝ ΕΞΑΣΦΑΛΙΖΕΙ

ΠΡΟΣΤΑΣΙΑ ΣΕ ΠΕΡΙΠΤΩΣΗ ΠΥΡΚΑΓΙΑΣ

Ακολουθείστε τα σήματα στους τοίχους για να φθάσετε σε έξοδο κινδύνου»

Λωρίδες στάσης

Τα σήματα που επισημαίνουν τις λωρίδες στάσης είναι σήματα Ε σύμφωνα με τη Σύμβαση της Βιέννης. Τα τηλέφωνα και οι πυροσβεστήρες επισημαίνονται με πρόσθετη πινακίδα ή μπορούν να είναι ενσωματωμένες στο ίδιο το σήμα.

>ΑΝΑΦΟΡΑ ΣΕ ΓΡΑΦΗΚΟ>

//

>ΑΝΑΦΟΡΑ ΣΕ ΓΡΑΦΗΚΟ>

Έξοδοι κινδύνου

Tα σήματα επισήμανσης των «Eξόδων κινδύνου» είναι σήματα G σύμφωνα με τη Σύμβαση της Βιέννης. Παραδείγματα δίδονται στη συνέχεια:

>ΑΝΑΦΟΡΑ ΣΕ ΓΡΑΦΗΚΟ>

//

>ΑΝΑΦΟΡΑ ΣΕ ΓΡΑΦΗΚΟ>

Είναι επίσης αναγκαίο να επισημαίνονται επάνω στα τοιχώματα της σήραγγας οι δύο πλησιέστερες έξοδοι. Παραδείγματα δίδονται στη συνέχεια.

>ΑΝΑΦΟΡΑ ΣΕ ΓΡΑΦΗΚΟ>

//

>ΑΝΑΦΟΡΑ ΣΕ ΓΡΑΦΗΚΟ>

Σήματα για τις λωρίδες κυκλοφορίας

Τα σήματα αυτά μπορούν να είναι κυκλικά ή ορθογώνια

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

>ΑΝΑΦΟΡΑ ΣΕ ΓΡΑΦΗΚΟ>

Σήμανση μέσω πινακίδων μεταβλητών μηνυμάτων

Τα σήματα μέσω πινακίδων μεταβλητών μηνυμάτων παρέχουν σαφείς ενδείξεις για την ενημέρωση των χρηστών της σήραγγας σχετικά με κυκλοφοριακή συμφόρηση, μηχανικές βλάβες, ατυχήματα, πυρκαγιά ή άλλους κινδύνους.